“Nyateƒe La Ana Ablɔɖe Mi”—Woɖe Yohanes Ta 8 Lia Me\nGBE BUBU Afrikaans Albanian Amharic Arabic Armenian Aymara Bulgarian Catalan Cebuano Chichewa China Mandaringbe (Bɔbɔetɔ) China Mandaringbe (Xoxotɔ) Croatian Czech Dangme Danish Dutch Efik Estonian Eŋlisi Eʋegbe Finnish Franse Ga Georgian German Greek Greenlandic Guarani Haitian Creole Hiligaynon Hungarian Igbo Iloko Indonesian Italian Japanese Kazakh Kikuyu Kiluba Kinyarwanda Kirghiz Kirundi Korean Lingala Lithuanian Luo Malagasy Maltese Norwegian Nzema Oromo Pangasinan Papiamento (Aruba) Papiamento (Curaçao) Polish Portuguese Quechua (Bolivia) Romanian Russian Sango Sepedi Serbian Serbian (Roman) Sesotho (Lesotho) Setswana Shona Sinhala Slovak Slovenian Spanish Sranantongo Swahili Swedish Tagalog Tahitian Thai Tigrinya Tsonga Turkish Twi Ukrainian Urdu Uzbek Vietnamese Wayuunaiki Xhosa Yoruba Zulu\nNyateƒe La Ana Ablɔɖe Wò\nGbe ɖeka Yesu nɔ nu fiam le Yerusalem tso Fofoa, Yehowa, ŋu henɔ nu klom le subɔsubɔhakplɔla siwo nɔ anyi le eŋɔli la ƒe alakpanuwɔwɔ dzi. (Yohanes 8:12-30) Nya si wògblɔ ɣemaɣi la kpena ɖe mía ŋu míenyaa ale si míado Mawu ŋuti dzixɔse siwo me ame geɖe lé ɖe asi egbea la kpɔ. Yesu gblɔ be: “Ne mieyi edzi nɔ nye nya la me la, ekema nye nusrɔ̃lawo mienye vavã, eye miadze si nyateƒe la, eye nyateƒe la ana ablɔɖe mi.”—Yohanes 8:31, 32.\n“Ne mieyi edzi nɔ nye nya la me.” Yesu ƒe nya sia nye dzidzenu si míatsɔ ado subɔsubɔhawo ƒe nufiafiawo kpɔ be wonye “nyateƒe” hã. Ne èsee wogblɔ nya aɖe tso Mawu ŋu la, bia ɖokuiwò, ‘Ðe nya sia wɔ ɖeka kple Yesu ƒe nyawo kpakple nya bubu siwo le Ŋɔŋlɔ Kɔkɔeawo mea?’ Srɔ̃ ame siwo se apostolo Paulo ƒe nyawo henɔ “Ŋɔŋlɔawo me dzrom tsitotsito gbe sia gbe be nya siawo [nu siwo srɔ̃m wonɔ la] le nenema hã” la ƒe kpɔɖeŋu.—Dɔwɔwɔwo 17:11.\nMarco, Rosa, kple Raymonde, siwo ŋu nya míegblɔ le nyati siawo ƒe gbãtɔ me la galé ŋku ɖe woƒe dzixɔsewo ŋu nyuie esi Yehowa Ðasefowo nɔ Biblia srɔ̃m kpli wo. Nu kae nye woƒe susu le nu si wosrɔ̃ ŋu?\nMarco: “Ame si srɔ̃ Biblia kple mía kple srɔ̃nye la zã Ŋɔŋlɔawo tsɔ ɖo nya siwo katã míebiae la ŋu. Míaƒe lɔlɔ̃ na Yehowa va sẽ ɖe edzi, eye mía kple srɔ̃nye dome hã va le kplikplikpli wu tsã!”\nRosa: “Tsã la, mesusui be agbalẽ aɖe si amegbetɔwo ŋlɔ be woatsɔ aɖe ame si Mawu nye la me koe Biblia nye. Gake vivivi la, meva kpɔ nye nyabiasewo ƒe ŋuɖoɖowo le Biblia me. Fifia, mekpɔe be Ame ŋutɔŋutɔe Yehowa nye. Enye Ame si dzi mate ŋu aka ɖo.”\nRaymonde: “Medo gbe ɖa na Mawu be wòakpe ɖe ŋunye madze sii. Esia megbe kpuie la, mía kple srɔ̃nye míeva nɔ Biblia srɔ̃m. Mlɔeba, míeva nya Ame si tututu Yehowa nye. Esi míeva nya Mawu si ƒomevi wònye la, dzi dzɔ mí wu gbɔgblɔ!”\nMenye agbalẽ si kloa nu le alakpanya siwo amewo gblɔna tso Mawu ŋu la dzi koe Biblia nye o, ke egblɔa nyateƒea ku ɖe eƒe nɔnɔme nyoameŋuwo hã ŋu. Mawu ƒe Nya si eƒe gbɔgbɔ ʋã amewo woŋlɔ ye wònye, eye ekpena ɖe mía ŋu be “míanya nu siwo Mawu na mí dɔmenyotɔe la.” (1 Korintotɔwo 2:12) Ðe manyo be wò ŋutɔ nàxlẽ nu tso nya vevi siwo ame geɖe biana ku ɖe Mawu, eƒe tameɖoɖo kple ale si wòdi be etsɔme nanɔ na mí ŋu oa? Xlẽ nyabiase siawo dometɔ aɖewo ƒe ŋuɖoɖowo le Internet dzi le yevugbe me, le teƒe si nye “Bible Teachings > Bible Questions Answered” le www.jw.org. Àte ŋu ato Internet dzi abia hã be Yehowa Ðasefowo nava srɔ̃ Biblia kpli ye alo nàgblɔe na wo dometɔ ɖeka. Míeka ɖe edzi be esia wɔwɔ ana wòanɔ bɔbɔe na wò be nàlɔ̃ Mawu wu ale si nèsusui gɔ̃ hã.


2 Fiawo 6 - Holy Bible [Ewe Bible 1913] - (2Fi 6)\n6:1 6:2 6:3 6:4 6:5 6:6 6:7 6:8 6:9 6:10 6:11 6:12 6:13 6:14 6:15 6:16 6:17 6:18 6:19 6:20 6:21 6:22 6:23 6:24 6:25 6:26 6:27 6:28 6:29 6:30 6:31 6:32 6:33\n2 Fiawo 6\nEye nyagblɔɖilawo ƒe nusrɔ̃viwo gblɔ na Elisa bena: Kpɔ ɖa, teƒe, si míele le gbɔwò la, xaxa na mí akpa.\nNa, ne miayi Yordan nu, eye mía dome amesiame natsɔ ati tso afima vɛ, ne míawɔ nɔƒe ɖe afima, afisi míanɔ. Eɖo ŋu na wo bena: Miheyi!\nEye wo dometɔ ɖeka gblɔ bena: Ne edze ŋuwò la, ekema yi kpli mí. Eɖo ŋu bena: Mayi!\nTete wòyi kpli wo, eye wova Yordan nu hede asi atilalã me.\nEsime wo dometɔ ɖeka le atia lãm la, fia la ge ɖe taa me. Tete wòdo ɣli gblɔ bena: Ao, nye aƒetɔ, ɖe meɣee!\nEye Mawu ƒe ame la gblɔ bena: Afika woge dze? Efia teƒe lae, eye wòlã ati tsɔ ƒu gbe ɖi, tete fía la ho ɖe dzi.\nEye wògblɔ be: Lée! Tete wòɖo asi ɖa lée.\nEye Aram-fia ho aʋa ɖe Israel ŋu, eye wòde adaŋu kple eƒe dɔlawo gblɔ bena: Afi kple afime maƒu nye asaɖa ɖo.\nKe Mawu ƒe ame la dɔ ame ɖo ɖe Israel-fia, ne woagblɔ nɛ bena: Kpɔ nyuie, ne màgato teƒe sia ŋu ayi o, elabena Aramtɔwo ƒu asaɖa anyi ɖe afima.\nEye Israel-fia ɖɔ ame ɖe teƒe, si Mawu ƒe ame la fiae hexlɔ̃ nui le eŋu la, eye wòkpɔ eɖokui dzi nyuie le afima ŋu; menye zi ɖeka o, eye menye zi eve o.\nTete Aram-fia ƒe dzi de asi dzodzo me nyanyanya le nya sia ŋuti, eye wòyɔ eƒe dɔlawo gblɔ na wo bena: Miate ŋu agblɔe nam mia dometɔ, si le Israel-fia la dzi dem oa?\nTete eƒe dɔlawo dometɔ ɖeka gblɔ bena: Kpao, nye aƒetɔ fia, ke boŋ nyagblɔɖila Elisa, si le Israel lae, nɔa wò nya, siwo nègblɔna le wò xogã me la, gblɔm na Israel-fia.\nEgblɔ be: Miyi ɖakpɔ afisi wòle, ne mado ame dɔ, ne woalée vɛ. Eye wova gblɔ nɛ be: Kpɔ ɖa, ele Dotan.\nTete wòdo sɔwo kple tasiaɖamwo kple aʋakɔ gãa de ɖo ɖe afima, eye wova le zã me heɖe to ɖe dua.\nEsi Mawu ƒe ame la ƒe dɔla fɔ ŋdi kanya, eye wòdo go la, kpɔ ɖa, aʋakɔa ɖe kple sɔwo kpakple tasiaɖamwo de to de dua. Eye eƒe ɖekakpui la gblɔ bena: Oo, nye aƒetɔ, nuka wo ge míala?\nEdo ŋu bena: Megavɔ̃ o, elabena amesiwo le mía dzi la, sɔ gbɔ wu amesiwo le wo dzi.\nEye Elisa do gbe ɖa gblɔ bena: Yehowa, ʋu eƒe ŋkuwo, ne woakpe nu! Tete Yehowa ʋu ɖekakpui la ƒe ŋkuwo, eye wòkpɔ nu, eye kpɔ ɖa dzosɔwo kple dzotasiaɖamwo le to la ŋu kpaŋkpaŋ ƒo xlã Elisa.\nEsi woɖi abu va egbɔ la, Elisa do gbe ɖa na Yehowa gblɔ bena: Na ameha sia ƒe ŋku nagbã! Eye wòna woƒe ŋkuwo gbã le Elisa ƒe nya la nu.\nEye Elisa gblɔ na wo bena: Menye mo lae nye esia o, eye menye du lae nye esia o; mikplɔm ɖo, ne makplɔ mi yi ŋutsu, si dim miele la gbɔe. Eye wòkplɔ woyi Samaria.\nEsime wova Samaria la, Elisa gblɔ be: Yehowa, ʋu amesiawo ƒe ŋkuwo, ne woakpɔ nu! Tete Yehowa ʋu woƒe ŋkuwo, eye wokpɔ be, yewole Samaria titina.\nEsi Israel-fia kpɔ wo la, egblɔ na Elisa bena: Fofonye, madza woa? Madza woa, fofonye?\nEdo ŋu bena: Magadza wo o! Ɖe nèbe, yeadza amesiwo metsɔ wò yi kple wò dati de aboyoe o la? Tsɔ abolo kple tsi ɖo wo kɔ me, ne woaɖu nu ano nu, eye wòayi woƒe aƒetɔ gbɔ.\nTete wòwɔ amedzro gãa de na wo, woɖu nu no nu, eye wòdo mɔ wo woyi woƒe aƒetɔ gbɔ. Eye Aramtɔwo ƒe adzohawo megava Israel-nyigba dzi kpɔ o.\nEsia megbe la Aram-fia Ben-Hadad ƒo eƒe aʋakɔ blibo la nu ƒu, eye woho va ɖe to ɖe Samaria.\nEye dɔ gãa ɖe to le Samaria; kpɔ da, wode to ɖee, vaseɖe esime tedzita ɖeka xɔ klosalo sekel blanyi, eye ahɔnemi kab eneliawo ɖeka xɔ klosalo sekel atɔ̃.\nEsime Israel-fia le tsa ɖim le gli dzi la, nyɔnua ɖe do ɣli yɔe gblɔ bena: Nye aƒetɔ fia, xɔ nam!\nEɖo ŋu bena: Esi Yehowa mele xɔxɔm na wò o la, afika nyea mato axɔ na wò? Lugbɔƒe loo alo weinfiãƒea?\nFia la gagblɔ nɛ bena: Nya ka le asiwò? Eɖo ŋu bena: Nyɔnu sia gblɔ nam be: Tsɔ viwòŋutsu miaɖu egbea, eye miaɖu vinyeŋutsu etsɔ.\nEye míeɖa vinye heɖu. Ke esi ŋu ke, eye megblɔ ne be: tsɔ viwò míaɖu la, kpɔ ɖa, etsɔ via ɣla.\nEsime fia la se nyɔnua ƒe nyawo la, edze eƒe awuwo hele tsa ɖim le glia dzi; eye dukɔ la kpɔe be, eta akpanya de eƒe awuwo te.\nEye wògblɔ bena: Mawu afiam agafiam ɖe dzi, ne Elisa, Safat vi ƒe ta aganɔ eŋu fi!\nEsi Elisa bɔbɔ nɔ eƒe me, eye ame tsitsiwo bɔbɔ nɔ egbɔ la, fia la ɖɔ ame ɖo ɖe eŋgɔ. Ke hafi ɖɔla la nava egbɔ la, egblɔ na ame tsitsiawo bena: Miele ekpɔm be, hlɔ̃mevi sia ɖɔ ɖo ɖa, be woatso ta le nunyea? Miɖo ŋku anyi, ne dɔla la va la, ekema mitutui kple ʋɔtru, eye mido nɔa! Ɖe menye eƒe aƒetɔ ƒe afɔzi le eyome gbɔna oa?\nKe esi wogale nu ƒom kpli wo la, kpo ɖa, fia la do ɖe egbɔ gblɔ bena: Kpɔ ɖa, dzɔgbevɔ̃e sia tso Yehowa gbɔ, nukata maganɔ mɔ kpɔm na Yehowa?\n2 Fiawo 6:1\n2 Fiawo 6:2\n2 Fiawo 6:3\n2 Fiawo 6:4\n2 Fiawo 6:5\n2 Fiawo 6:6\n2 Fiawo 6:7\n2 Fiawo 6:8\n2 Fiawo 6:9\n2 Fiawo 6:10\n2 Fiawo 6:11\n2 Fiawo 6:12\n2 Fiawo 6:13\n2 Fiawo 6:14\n2 Fiawo 6:15\n2 Fiawo 6:16\n2 Fiawo 6:17\n2 Fiawo 6:18\n2 Fiawo 6:19\n2 Fiawo 6:20\n2 Fiawo 6:21\n2 Fiawo 6:22\n2 Fiawo 6:23\n2 Fiawo 6:24\n2 Fiawo 6:25\n2 Fiawo 6:26\n2 Fiawo 6:27\n2 Fiawo 6:28\n2 Fiawo 6:29\n2 Fiawo 6:30\n2 Fiawo 6:31\n2 Fiawo 6:32\n2 Fiawo 6:33\n2 Fiawo 1 / 2Fi 1\n2 Fiawo 2 / 2Fi 2\n2 Fiawo 3 / 2Fi 3\n2 Fiawo 4 / 2Fi 4\n2 Fiawo 5 / 2Fi 5\n2 Fiawo 6 / 2Fi 6\n2 Fiawo 7 / 2Fi 7\n2 Fiawo 8 / 2Fi 8\n2 Fiawo 9 / 2Fi 9\n2 Fiawo 10 / 2Fi 10\n2 Fiawo 11 / 2Fi 11\n2 Fiawo 12 / 2Fi 12\n2 Fiawo 13 / 2Fi 13\n2 Fiawo 14 / 2Fi 14\n2 Fiawo 15 / 2Fi 15\n2 Fiawo 16 / 2Fi 16\n2 Fiawo 17 / 2Fi 17\n2 Fiawo 18 / 2Fi 18\n2 Fiawo 19 / 2Fi 19\n2 Fiawo 20 / 2Fi 20\n2 Fiawo 21 / 2Fi 21\n2 Fiawo 22 / 2Fi 22\n2 Fiawo 23 / 2Fi 23\n2 Fiawo 24 / 2Fi 24\n2 Fiawo 25 / 2Fi 25


Dzɔdzɔenyenye Mawu La Wɔa Nu Dzɔdzɔe Ɣesiaɣi | Te Ðe Yehowa Ŋu\n1, 2. (a) Nu madzɔmadzɔ gã kawoe wowɔ ɖe Yosef ŋu? (b) Aleke Yehowa ɖɔ numadzɔmadzɔwɔwɔawo ɖoe?\nENYE nu madzɔmadzɔ gã aɖe wowɔ. Ðekakpui dzeɖekɛ la mewɔ hlɔ̃nu aɖeke o, ke hã woda alakpa ɖe esi be edi be yeadɔ ame gbɔ sesẽe, eye wodee tomegaxɔ me. Gake menye esiae nye zi gbãtɔ si wowɔ nu madzɔmadzɔ ɖe eŋu o. Ƒe aɖewo do ŋgɔ esime ɖekakpui sia si nye Yosef xɔ ƒe 17 la, eya ŋutɔ nɔviaŋutsuwo da alakpa ɖe esi eye wowui kloe. Wodzrae wòva zu kluvi le dutanyigba dzi. Afimae wògbe ahiãnya siwo eƒe aƒetɔ srɔ̃ nɔ dodom ɖe egbɔ le. Nyɔnu sia si wòzu ŋukpe na la da alakpa ɖe esi, eye aleae wòdzɔe be wòva le gaxɔ me. Nublanuitɔe la, edze abe ɖe ame aɖeke meli si axɔ na Yosef o ene.\nYosef kpe fu madzemadzee le “gaxɔ” me\n2 Gake Mawu si ‘lɔ̃a nu dzɔdzɔe wɔwɔ kpakple dzɔdzɔenyenye’ la nɔ eteƒe kpɔm. (Psalmo 33:5) Yehowa ɖɔ numadzɔmadzɔwɔwɔ mawo ɖo esi wòde asi nyawo me ale be wova ɖe Yosef le gaxɔa me mlɔeba. Gawu la, wova tsɔ Yosef—amesi ‘wode gaxɔ me’ va yi—ɖo ɖoƒe kɔkɔ aɖe si ŋu bubu gã aɖe le. (Mose I, 40:15; 41:41-43; Psalmo 105:17, 18) Mlɔeba la, wokɔ Yosef ŋu eye wòzã eƒe ɖoƒe kɔkɔ la tsɔ na Mawu ƒe tameɖoɖo va eme.—Mose I, 45:5-8.\n3. Nukata mewɔ nuku be mí katã míedina be woawɔ nu dzɔdzɔe ɖe mía ŋu o?\n3 Ðe nudzɔdzɔ siawo mewɔa dɔ ɖe míaƒe dzi dzi oa? Mía dometɔ kae mekpɔ numadzɔmadzɔwɔwɔ teƒe kpɔ alo womewɔe ɖe eŋu kpɔ o? Nyateƒee, edzroa mí katã vevie be woawɔ nu dzɔdzɔe ɖe mía ŋu, ameŋkumemakpɔmakpɔe. Esia mewɔ nuku o, elabena Yehowa tsɔ nɔnɔme siwo nye eya ŋutɔ ƒe amenyenye la de mía me, eye eƒe nɔnɔme vevitɔwo dometɔ ɖekae nye dzɔdzɔenyenye. (Mose I, 1:27) Be míadze si Yehowa nyuie la, ahiã be míase alesi gbegbe wòdea asixɔxɔ dzɔdzɔenyenye ŋui gɔme. Esia awɔe be míava de asixɔxɔ eƒe mɔ wɔnukuwo ŋu geɖe wu eye wòaʋã mí be míate ɖe eŋu kplikplikpli.\nNukae Nye Dzɔdzɔenyenye?\n4. Le amegbetɔwo ƒe nukpɔsusu nu la, aleke wosea ʋɔnu dzɔdzɔe dɔdrɔ̃ gɔmee zi geɖe?\n4 Le amegbetɔwo gome la, alesi míesea dzɔdzɔenyenye alo ʋɔnu dzɔdzɔe dɔdrɔ̃ gɔme zi geɖe koe nye be woawɔ sewo alo ɖoɖowo dzi pɛpɛpɛ, ameŋkumemakpɔmakpɔe. Agbalẽ si nye Right and Reason—Ethics in Theory and Practice gblɔ be “ʋɔnu dzɔdzɔe dɔdrɔ̃ do ƒome kple se, agbanɔamedzi, gomenɔamesiwo, kple dɔdasiwo, eye enana wotsoa nya me ameŋkumemakpɔmakpɔe alo le mɔ si dze nu.” Gake Yehowa ƒe ʋɔnu dzɔdzɔe dɔdrɔ̃ de ŋgɔ sasasã wu ɖoɖowo dzi wɔwɔ nu bubuwo ŋu mabumabui le esi wònye eƒe agbanɔamedzi alo esi wòle be wòawɔe ta ko.\n5, 6. (a) Nya si wozã na “dzɔdzɔenyenye” le gbegbɔgblɔ gbãtɔ si me woŋlɔ Biblia ɖo la gɔme ɖe? (b) Nukae wòfia be woagblɔ be Mawu le dzɔdzɔe?\n5 Míate ŋu ase alesi Yehowa ƒe dzɔdzɔenyenye me gogloe eye wòkeke tae la gɔme nyuie wu to nya siwo wozã le gbegbɔgblɔ si me woŋlɔ Biblia ɖo me la me dzodzro me. Le Hebri Ŋɔŋlɔawo me la, edo ƒome kple nya vevi etɔ̃ aɖewo. Woate ŋu aɖe nya si gɔme wolɔ̃a ɖeɖe be “dzɔdzɔenyenye” la gɔme be ‘nusi le dzɔdzɔe.’ (Mose I, 18:25) Woɖea nya eve bubuawo gɔme zi geɖe be “nu dzɔdzɔe wɔwɔ.” Le Kristotɔwo ƒe Hela Ŋɔŋlɔawo me la, woɖe nya si wozã na “dzɔdzɔenyenye” gɔme be “woawɔ nusi dzɔ alo nusi le eteƒe.” Eyata ne míagblɔe la, vovototo aɖeke mele nu dzɔdzɔe wɔwɔ kple dzɔdzɔenyenye dome o.—Amos 5:24.\n6 Eyata ne Biblia gblɔ be Mawu le dzɔdzɔe la, ele gbɔgblɔm na mí be ewɔa nusi sɔ kple nusi le eteƒe ameŋkumemakpɔmakpɔe, eye ewɔnɛ ɣesiaɣi. (Romatɔwo 2:11) Nyateƒee, míate ŋu abu eŋu be ewɔa nu madzɔmadzɔ gbeɖe o. Nuteƒewɔla Elihu gblɔ be: “Nede megbe xaa be, Mawu nawɔ nu vɔ̃ɖi, eye ŋusẽkatãtɔ nawɔ nu madzɔmadzɔ.” (Hiob 34:10) Nyateƒee, mate ŋu adzɔ gbeɖe be Yehowa “nawɔ nu madzɔmadzɔ” o. Nukatae? Le susu vevi eve tae.\n7, 8. (a) Nukatae mate ŋu adzɔ be Yehowa nawɔ nu madzɔmadzɔ o? (b) Nukae ʋãa Yehowa wòwɔa nu dzɔdzɔe, alo nusi sɔ?\n7 Gbã la, ele kɔkɔe. Abe alesi míede dzesii le Ta 3 lia me ene la, Yehowa le dzadzɛ eye wòle dzɔdzɔe le go sia go me. Eyata mate ŋu adzɔ gbeɖe be wòawɔ nu madzɔmadzɔ alo nusi mesɔ o. Bu nusi nusia fia ŋu kpɔ. Mía Fofo si le dziƒo la ƒe kɔkɔenyenye naa kakaɖedzi sẽŋu mí be mawɔ nu madzɔmadzɔ ɖe viawo ŋu gbeɖe o. Kakaɖedzi sia nɔ Yesu si. Edo gbe ɖa le zã mamlɛtɔ si me wònɔ anyigba dzi be: “Fofo kɔkɔe, dzra wo [nusrɔ̃laawo] ɖo ɖe wò ŋkɔ, si nètsɔ nam la me.” (Yohanes 17:11) “Fofo kɔkɔe”—le Ŋɔŋlɔawo me la, Yehowa ɖeka koe woyɔna nenema. Esia sɔ, elabena amegbetɔ si nye fofo aɖeke mate ŋu asɔ Kplii le kɔkɔenyenye me kura o. Xɔse blibo nɔ Yesu si be yeƒe nusrɔ̃lawo anɔ dedie le ye Fofo, amesi le dzadzɛ eye wòle dzɔdzɔe le go sia go me, amesi te ɖa xaa tso nuvɔ̃ɖiwɔwɔ ɖesiaɖe gbɔ la, ƒe asi me.—Mateo 23:9.\n8 Evelia, ɖokuitɔmadimadi ƒe lɔlɔ̃ nye Mawu ƒe amenyenye ŋutɔŋutɔ. Lɔlɔ̃ sia ʋãnɛ wòwɔa nu dzɔdzɔe, alo nusi sɔ, le nuwɔwɔ ɖe amewo ŋu me. Gake madzɔmadzɔnyenye ƒomeviwo katã—si me, vovototodedeameme le ŋutigbalẽ alo teƒe si wotso ta, kple ameŋkumekpɔkpɔ le—tsoa ŋukeklẽ kple ɖokuitɔdidi gbɔ, esiwo nye nusiwo tsi tre ɖe lɔlɔ̃ ŋu. Biblia na kakaɖedzi mí ku ɖe lɔlɔ̃ Mawu la ŋu be: “Yehowa enye nuteƒewɔla, eye wòlɔ̃a nu dzɔdzɔe wɔwɔ.” (Psalmo 11:7) Yehowa gblɔ tso eɖokui ŋu be: “Nye Yehowa melɔ̃a nya dzɔdzɔe.” (Yesaya 61:8) Ðe mefaa akɔ na mí be míanya be edzɔa dzi na mía Mawu be yeawɔ nusi le dzɔdzɔe, alo nusi sɔ, oa?—Yeremya 9:24.\nNublanuikpɔkpɔ Kpakple Yehowa ƒe Ʋɔnu Dzɔdzɔe Dɔdrɔ̃ Deblibo La\n9-11. (a) Kadodo kae le Yehowa ƒe ʋɔnu dzɔdzɔe dɔdrɔ̃ kple eƒe nublanuikpɔkpɔ dome? (b) Aleke Yehowa ƒe ʋɔnu dzɔdzɔe dɔdrɔ̃ kple nublanuikpɔkpɔ dze le alesi wòwɔa nu ɖe amegbetɔ nuvɔ̃mewo ŋui me?\n9 Yehowa ƒe ʋɔnu dzɔdzɔe dɔdrɔ̃ de blibo, naneke megblẽ le eŋu o abe alesi eƒe amenyenye bubuawo katã siwo womate ŋu atsɔ asɔ kple ame bubu aɖeke tɔ o la le ene. Mose ŋlɔ tsɔ do Yehowa ɖe dzi be: “Agakpe wònye, eƒe nuwɔwɔ de blibo; elabena eƒe mɔwo katã dzɔ. Mawu nyateƒetɔ wònye, eye alakpa mele eme o, nuteƒewɔla kple dzɔdzɔetɔ wònye.” (Mose V, 32:3, 4) Kpɔtsɔtsɔ aɖeke mele Yehowa ƒe ʋɔnu dzɔdzɔe dɔdrɔ̃ ŋu o—mewɔa vi na ame o, eye eƒe nya me mesẽ akpa hã o.\n10 Kadodo kplikplikpli aɖe le Yehowa ƒe ʋɔnu dzɔdzɔe dɔdrɔ̃ kpakple eƒe nublanuikpɔkpɔ dome. Psalmo 116:5 gblɔ be: “Amenuvela kple dzɔdzɔetɔ enye Yehowa, nublanuikpɔla enye Mawu.” Ẽ, Yehowa le dzɔdzɔe eye wòganye nublanuikpɔla hã. Nɔnɔme eveawo metsi tre ɖe wo nɔewo ŋu o. Eƒe nublanuikpɔkpɔ menye tsitɔtɔ eƒe ʋɔnu dzɔdzɔe dɔdrɔ̃ o, abe ke nublanuikpɔkpɔ manɔmee la, eƒe ʋɔnu dzɔdzɔe dɔdrɔ̃ me asẽ akpa ene o. Ke boŋ zi geɖe la, eɖea nɔnɔme eveawo fiana le ɣeyiɣi ɖeka me, le nu ɖeka ma ke wɔwɔ me gɔ̃ hã. Bu esia ƒe kpɔɖeŋu aɖe ŋu kpɔ.\n11 Amegbetɔwo katã nyi nuvɔ̃ dome eyata wodze na nuvɔ̃ ŋuti tohehe—si nye ku. (Romatɔwo 5:12) Gake nuvɔ̃wɔlawo ƒe ku mevivia Yehowa nu o. Enye ‘Mawu si tsɔa nuvɔ̃wo kena, enye amenuvela kple nublanuikpɔla.’ (Nexemya 9:17) Ke hã esi wòle kɔkɔe ta la, mate ŋu aŋe aɖaba aƒu numadzɔmadzɔwɔwɔ dzi o. Ekema aleke wòate ŋu aɖe nublanuikpɔkpɔ afia amegbetɔ nuvɔ̃mewoe? Míekpɔ ŋuɖoɖoa le Mawu ƒe Nya la me nyateƒe xɔasiawo dometɔ ɖeka me: Eyae nye tafevɔsa si Yehowa tsɔ na hena ameƒomea ƒe ɖeɖekpɔkpɔ. Míasrɔ̃ nu geɖe tso ɖoɖo sia si me lɔlɔ̃ le ŋu le Ta 14 lia me. Míakpɔe enumake be enye nusi sɔ ale gbegbe eye wòganye nublanuikpɔkpɔ si ƒo ɖesiaɖe ta hã. Yehowa ate ŋu ato esia dzi aɖe nublanuikpɔkpɔ si me veveseseɖeamenu le afia nuvɔ̃me trɔdzimewo esime wòkpɔtɔ lé eƒe ʋɔnu dzɔdzɔe dɔdrɔ̃ debliboa me ɖe asi.—Romatɔwo 3:21-26.\nYehowa ƒe Dzɔdzɔenyenye Léa Dzi Na Ame\n12, 13. (a) Nukatae Yehowa ƒe ʋɔnu dzɔdzɔe dɔdrɔ̃ tea mí ɖe eyama ŋu? (b) Aleke Dawid ƒo nya tae tso Yehowa ƒe ʋɔnu dzɔdzɔe dɔdrɔ̃ ŋu, eye aleke esia faa akɔ na míi?\n12 Yehowa ƒe ʋɔnu dzɔdzɔe dɔdrɔ̃ menye nɔnɔme si me veveseseɖeamenu mele o si tea mí ɖa le eŋu o, ke enye nɔnɔme lédziname si tea mí ɖe eyama ŋu boŋ. Biblia ɖɔ alesi nublanuikpɔkpɔ dze le Yehowa ƒe ʋɔnu dzɔdzɔe dɔdrɔ̃, alo dzɔdzɔenyenye, me eme kɔ ƒã. Mina míadzro mɔ siwo nu Yehowa ɖea eƒe dzɔdzɔenyenye fiana le wòléa dzi na ame la me.\n13 Yehowa ƒe ʋɔnu dzɔdzɔe dɔdrɔ̃ debliboa ʋãnɛ wòɖea nuteƒewɔwɔ fiaa esubɔlawo eye megblẽa wo ɖi o. Hakpala Dawid va se Yehowa ƒe ʋɔnu dzɔdzɔe dɔdrɔ̃ debliboa ƒe akpa sia gɔme nyuie le nusiwo me eya ŋutɔ to me. To Dawid ŋutɔ ƒe nuteƒekpɔkpɔ kpakple to nusiwo wòsrɔ̃ tso Mawu ƒe mɔwo ŋu me la, aleke wòƒo nya tae? Egblɔ be: “Yehowa lɔ̃a nya dzɔdzɔe, eye megblẽa eƒe mawumemewo ɖi o; akpɔ wo ta tegbee.” (Psalmo 37:28) Kakaɖedzinya fakɔname kawo gbegbee nye si! Mía Mawu magblẽ amesiwo wɔa nuteƒe nɛ la ɖi ɣeaɖekeɣi akpɔ gbeɖe o. Eyata míate ŋu aɖo ŋu ɖe alesi wòtsɔ kpuie ɖe mía gbɔ eye wòléa be na mí lɔlɔ̃tɔe la ŋu. Eƒe dzɔdzɔenyenye na kakaɖedzi le nya sia ŋu!—Lododowo 2:7, 8.\n14. Aleke alesi Yehowa tsɔ ɖe le ame tsɛwo me la dze le Se si wòna Israel-viwo mee?\n14 Mawu ƒe ʋɔnu dzɔdzɔe dɔdrɔ̃ na wòtsɔ ɖe le amesiwo wote ɖe anyi la ƒe hiahiãwo me. Alesi Yehowa tsɔ ɖe le eme na amesiwo dzi nu mede o la dze le Se si wòtsɔ na Israel-viwo me. Le kpɔɖeŋu me, wowɔ ɖoɖo tɔxɛwo le Sea me bene woatsɔ akpɔ tsyɔ̃eviwo kple ahosiwo ƒe nuhiahiãwo gbɔe. (Mose V, 24:17-21) Esi Yehowa nya alesi agbenɔnɔ ate ŋu asesẽe na ƒome siawoe ta la, eya ŋutɔ va zu fofo Ʋɔnudrɔ̃la kple Ametakpɔla na wo, “amesi tsoa afia na tsyɔ̃eviwo kple ahosiwo.” * (Mose V, 10:18; Psalmo 68:6) Yehowa xlɔ̃ nu Israel-viwo be ne wote nyɔnuwo kple ɖeviwo, amesiwo nye wɔnamanɔŋutɔwo ɖe anyi la, godoo la, yease woƒe ɣlidodo. Egblɔ be: “Nye dɔmedzoe abi ɖe mia ŋu.” (Mose II, 22:21-23) Togbɔ be dɔmedzoedodo menye Yehowa ƒe nɔnɔme veviawo dometɔ aɖeke o hã la, edoa dɔmedzoe si le dzɔdzɔe ne woɖoe koŋ wɔ nu madzɔmadzɔwo, vevietɔ ɖe ame tsɛwo kple wɔnamanɔŋutɔwo ŋu.—Psalmo 103:6.\n15, 16. Nukae nye Yehowa ƒe ameŋkumemakpɔmakpɔ ƒe kpeɖodzi ɖedzesi ŋutɔ aɖe?\n15 Yehowa gaka ɖe edzi na mí hã be “amesi medea ame dzi o, eye mexɔa zãnu aɖeke o” ye yenye. (Mose V, 10:17) To vovo na amegbetɔ geɖe siwo si ŋusẽ alo ɖoƒe aɖe le la, wometsɔa ŋutilã me nunɔamesiwo alo gotagome dzedzeme flua Yehowae o. Akpaɖekadzidede alo ameŋkumekpɔkpɔ aɖeke mele eme kura o. Bu Yehowa ƒe ameŋkumemakpɔmakpɔ ƒe kpeɖodzi ɖedzesi aɖe ŋu kpɔ. Menye ame ŋkuta ʋɛ aɖewo koe mɔnukpɔkpɔ si li be woava zu eƒe subɔla vavãwo, bene woakpɔ agbe mavɔ la, le ʋuʋu ɖi na o. Ke boŋ “le dukɔ sia dukɔ me, amesi ke vɔ̃nɛ, eye wòwɔa nu dzɔdzɔe la, eya dzea eŋu.” (Dɔwɔwɔwo 10:34, 35) Mɔnukpɔkpɔ wɔnuku sia le ʋuʋu ɖi na amewo katã, metsɔ le eme ɖoƒe si wole, ŋutigbalẽ ƒe amadede si le wo ŋu, alo dukɔ ka mee woɖale o. Ðe menye esiae nye ʋɔnu dzɔdzɔe dɔdrɔ̃ vavãtɔ kple nyuitɔ kekeake oa?\n16 Yehowa ƒe ʋɔnu dzɔdzɔe dɔdrɔ̃ debliboa ƒe akpa bubu aɖe hã gali si me wòle be míadzro ahade asixɔxɔ eŋu: eyae nye alesi wòwɔa nu ɖe eƒe dzidzenu dzɔdzɔeawo dzi dalawo ŋu.\nMegbea Tohehe O\n17. Ðe nusita numadzɔmadzɔwɔwɔ siwo le xexe sia me la metso Yehowa gbɔ le mɔ aɖeke nu o la me.\n17 Ame aɖewo abia be: ‘Esi Yehowa meŋea aɖaba ƒua numadzɔmadzɔwɔwɔ dzi o ɖe, ke nukatae fukpekpe madzemadzee kple nugbegblẽwɔwɔ bɔ alea gbegbe ɖe xexeame egbea?’ Numadzɔmadzɔwɔwɔ mawo ƒe fɔbubu mate ŋu ayi na Yehowa le mɔ aɖeke nu o. Nuvɔ̃ si ƒe dome amegbetɔwo nyi tso Adam gbɔe madzɔmadzɔnyenye gbogbo siwo bɔ ɖe xexe vɔ̃ɖi sia me la tso. Le xexe si me amegbetɔ madeblibowo lé woa ŋutɔwo ƒe mɔ vɔ̃ɖiwo tsɔ la, numadzɔmadzɔwɔwɔ sɔŋ koe xɔ aƒe ɖi—gake mayi edzi eteƒe nadidi o.—Mose V, 32:5.\n18, 19. Nukae ɖee fia be Yehowa mayi edzi aŋe aɖaba ƒu amesiwo ɖonɛ koŋ daa eƒe se dzɔdzɔeawo dzi la dzi o?\n18 Togbɔ be Yehowa ɖea nublanuikpɔkpɔ gã aɖe fiaa amesiwo tena ɖe eŋu anukwaretɔe hã la, maɖe mɔ be nuwɔna siwo hea vlodoame vaa eƒe ŋkɔ kɔkɔea dzi la nayi edzi tegbee o. (Psalmo 74:10, 22, 23) Dzɔdzɔenyenye Mawu la menye amesi ŋu woaɖu fewu le o; makpɔ amesiwo ɖoe koŋ le nuvɔ̃wɔwɔ dzi la ta tso fɔbuʋɔnudɔdrɔ̃ si wodze na me o. Yehowa nye “nublanuikpɔla kple amenuve Mawu, amesi gbɔa dzi blewu, eye eƒe amenuveve kple nuteƒewɔwɔ sɔ gbɔ, . . . ke megbea tohehe o.” (Mose II, 34:6, 7) Le ɖekawɔwɔ me kple nya siawo la, Yehowa kpɔe ɣeaɖewoɣi be ehiã be yeadrɔ̃ toheʋɔnu amesiwo ɖoe koŋ gbe yeƒe se dzɔdzɔewo dzi wɔwɔ.\n19 Le kpɔɖeŋu me, bu alesi Mawu wɔ nu ɖe blema Israel ŋu kpɔ. Esi Israel-viwo ɖo Ŋugbedodonyigba dzi gɔ̃ hã la, wotra ɖa hege ɖe nuteƒemawɔmawɔ me zi geɖe. Togbɔ be woƒe nuwɔna gbegblẽawo ‘ɖua dzi’ na Yehowa hã la, megbe wo enumake o. (Psalmo 78:38-41) Ke boŋ ekpɔ nublanui na wo ʋu mɔnukpɔkpɔ geɖe ɖi na wo be woatrɔ tso woƒe mɔwo dzi. Eɖe kuku na wo gblɔ be: “Ame vɔ̃ɖi ƒe ku mevivia nunye o, negbe be, ame vɔ̃ɖi naɖe asi le eƒe zɔzɔme ŋu, ne wòanɔ agbe boŋ ye. Israel ƒe aƒe, miɖe asi le miaƒe zɔzɔme vɔ̃ɖiwo ŋu, miɖe asi le wo ŋu, nukaŋuti miebe, yewoaku ɖo?” (Xezekiel 33:11) Esi Yehowa bua agbe nu xɔasii ta la, edɔ eƒe nyagblɔɖilawo ɖe Israel-viwo zi gbɔ zi geɖe bene woatrɔ ɖa tso woƒe mɔ vɔ̃wo dzi. Gake dzimesesẽtɔ siawo ƒe akpa gãtɔ gbe toɖoɖo kple dzimetɔtrɔ. Mlɔeba la, le Yehowa ƒe ŋkɔ kɔkɔe la kple gɔmesese si le eŋu ta la, etsɔ wo de asi na woƒe futɔwo.—Nexemya 9:26-30.\n20. (a) Nukae alesi Yehowa wɔ nu ɖe Israel ŋu fia mí tso eyama ŋu? (b) Nukatae dzata nye kpɔɖeŋu si sɔ na Yehowa ƒe dzɔdzɔenyenye?\n20 Alesi Yehowa wɔ nu ɖe Israel-viwo ŋu na míenya nu geɖe tso eyama ŋu. Míesrɔ̃e be eƒe ŋku si kpɔa nusianu la le numadzɔmadzɔwɔwɔ ɖesiaɖe kpɔm eye wòdea dzesi wo, eye be nusiwo kpɔm wòle la tena ɖe edzi ŋutɔ. (Lododowo 15:3) Edea dzi ƒo na mí be míanya be edia mɔnukpɔkpɔwo be yeaɖe nublanuikpɔkpɔ afia ne susu aɖe li si ta wòawɔe nenema ɖo. Gakpe ɖe eŋu la, míesrɔ̃e be meyɔna ɖe ʋɔnu dzɔdzɔe dɔdrɔ̃ ŋu gbeɖe o. Le Yehowa ƒe dzigbɔgbɔ blewu ta la, ame geɖe tsɔnɛ vodadatɔe be madrɔ̃ ʋɔnu ame vɔ̃ɖiwo gbeɖe o. Gake mele nenema kura o, elabena alesi Mawu wɔ nu ɖe Israel ŋu la fia mí hã be seɖoƒe le Mawu ƒe dzigbɔgbɔɖi ŋu. Yehowa nɔa te sesĩe le nu dzɔdzɔe wɔwɔ me. Mele abe amegbetɔ siwo zi geɖe gbea tsotso ɖe ʋɔnudɔdrɔ̃ ŋu ene o, ke boŋ dzi nɔa eƒo ɖe nusi le dzɔdzɔe wɔwɔ ŋu ɣesiaɣi. Esɔ be wotsɔ dzata si nye dzɔdzɔenyenye yomenɔnɔ dzinɔameƒotɔe ƒe dzesi la wɔ kpɔɖeŋu na Mawu ƒe nɔƒe godooa alo eƒe ŋkume kple eƒe fiazikpui. * (Xezekiel 1:10; Nyaɖeɖefia 4:7) Eyata míate ŋu aka ɖe edzi be ana eƒe ŋugbedodo be yeaɖe numadzɔmadzɔwɔwɔ ɖa le anyigba sia dzi la nava eme. Ẽ, míate ŋu aɖɔ alesi wòdrɔ̃a ʋɔnui la kpuie ale: tenɔnɔ sesĩe le afisi wòhiã le, nublanuikpɔkpɔ le afisiafi si wòanya wɔ le.—Petro II, 3:9.\nTete Ðe Dzɔdzɔenyenye ƒe Mawu la Ŋu\n21. Ne míede ŋugble le alesi Yehowa drɔ̃a ʋɔnui ŋu la, aleke wòle be míabu eyamae, eye nukatae?\n21 Ne míele ŋugble dem le alesi Yehowa drɔ̃a ʋɔnui ŋu la, mele be míabui be enye ʋɔnudrɔ̃la vevemaseɖeamenula, tamesesẽtɔ, si ƒe didi koe nye be yeadrɔ̃ toheʋɔnu nuvɔ̃wɔlawo o. Ke boŋ ele be míakpɔe be enye Fofo lɔ̃ame si nɔa te sesĩe eye wòwɔa nu ɖe viawo ŋu le mɔ nyuitɔ kekeake nu. Esi Yehowa nye Fofo dzɔdzɔe ta la, eda sɔ le tenɔnɔ sesĩe ɖe nusi sɔ wɔwɔ kpakple nublanuikpɔkpɔ veveseɖeamenutɔe me le eƒe nuwɔwɔ ɖe via siwo le anyigba dzi ŋu me, amesiwo hiã eƒe kpekpeɖeŋu kple tsɔtsɔke.—Psalmo 103:10, 13.\n22. Le Yehowa ƒe dzɔdzɔenyenye me la, mɔnukpɔkpɔ kae wòʋu ɖi na mí, eye nukatae wòwɔa nu ɖe mía ŋu le mɔ sia nu?\n22 Aleke gbegbe wòle be míada akpee nye si be Mawu ƒe dzɔdzɔenyenye de ŋgɔ wu ʋɔnudɔdrɔ̃ nuvɔ̃wɔlawo ko! Le Yehowa ƒe ʋɔnu dzɔdzɔe dɔdrɔ̃ me la, eʋu mɔ na mí be mɔnukpɔkpɔ dodzidzɔname aɖe nasu mía si—esi nye agbe mavɔ nɔnɔ le blibodede me le xexe si me “dzɔdzɔenyenye anɔ” la me. (Petro II, 3:13) Mía Mawu wɔa nu ɖe mía ŋu le mɔ sia nu elabena eƒe dzɔdzɔenyenye ʋãnɛ be wòakpɔ ame ta tsɔ wu be wòabu fɔ ame. Vavãe, alesi gbegbe Yehowa ƒe dzɔdzɔenyenye keke tae la gɔmesese nyuie wu tea mí ɖe eyama ŋu! Le ta siwo kplɔe ɖo me la, míadzro alesi Yehowa ɖea nɔnɔme lédziname sia fianae la me ayi ŋgɔe.\n^ mm. 14 Togbɔ be Hebrigbe me nya si wozã na “tsyɔ̃evi” la fia ŋutsuvi siwo si fofo mele o hã la, mefia be Yehowa metsɔa ɖeke le eme na nyɔnuvi tsyɔ̃eviwo o. Yehowa tsɔ ʋɔnudɔdrɔ̃ me nyametsotso si me wona domenyinu Zelofxad vinyɔnu tsyɔ̃eviwo la ŋuti nuŋlɔɖi de Sea me. Nyametsotso ma nye kpɔɖeŋu, hefia be gome le nyɔnuvi tsyɔ̃eviwo hã si.—Mose IV, 27:1-8.\n^ mm. 20 Eɖe dzesi be Yehowa tsɔ eɖokui sɔ kple dzata le ʋɔnudɔdrɔ̃ Israel-vi mawɔnuteƒewo me.—Yeremya 25:38; Hosea 5:14.\nYeremya 18:1-11 Mɔ ka nue Yehowa ɖee fia Yeremya le be Yemeyɔna ɖe toheʋɔnu dɔdrɔ̃ ŋu o?\nXabakuk 1:1-4, 13; 2:2-4 Aleke Yehowa ka ɖe edzi na Xabakuk be Yemaɖe mɔ ɖe numadzɔmadzɔwɔwɔ ŋu tegbee o?\nZaxarya 7:8-14 Aleke Yehowa sena le eɖokui me ɖe amesiwo tua afɔkpo ame bubuwo ƒe gomenɔamesi ŋu?\nRomatɔwo 2:3-11 Nuka dzie Yehowa nɔa te ɖo drɔ̃a ʋɔnu ame ɖekaɖekawo kple dukɔwo?\nBiblia gblɔ nu si Mawu le wɔwɔm tso ameteteɖeanyi ŋu fifia kple nu si wòawɔ tso eŋu le etsɔme.


MI-EWELAND - Wòezɔ !\nÈva:Aƒeme Ŋgɔdonya Wòezɔ !\nNusi de dzesi Eʋeawo le dukɔ etɔ̃ (3) siawo TOGO, GHANA kple BENIN me la enye Aflaga si kpɔm míele; si ƒe amadedewo nye etɔ̃ (3) : Gbemu, Aŋgbãɖiɖi kple Dziẽ ( lé ŋku ɖe nɔnɔmetata 1tɔ si le gɔme la ŋu) :\nAmadede etɔ̃ siawo nye dzeside etɔ̃ siwo le Eʋedukɔ etɔ̃ siawo ƒe Aflagawo me. Do dzesie hã bena, aŋgbãɖiɖi ɣletivi etɔ̃ ye le eme, si gɔme enye be Eʋeduwo ma ɖe Dukɔ etɔ̃ siawo TOGO, GHANA kple BENIN me. Ghana Eʋeduwo ƒe ɣletivi le mìadzi; Togo Eʋeduwo ƒe ɣletivi le dome eye Benin Eʋeduwo ƒe ɣletivi le ɖusidzi. Aflaga dzeside sia le ŋuƒom tso Eʋedukɔwo ŋu le wóƒe nuwɔnawo hã me, abe alesi wole le nɔnɔmetata evelia sia dzi ene ( lé ŋku ɖe nɔnɔmetata 2lia si le gɔme la ŋu )\nNusia wɔe bena nuawo katã le etɔ̃ me: Eʋeduwo le dukɔ etɔ̃ me, Amadede etɔ̃ yele wósi eye ɣletivi etɔ̃ me wole. Esia gɔme enye kpuie ɖe ko bena: " Nu meglina le mɔkpli etɔ̃ dzi o ", eyata nɔvi Eʋeawo, mìna míawɔ ɖeka ne Eʋedukɔ globo la ƒe ŋgɔdede.\nAzɔ̃, mase ɖe afisia kple nye ŋuxlɔ̃amenya ɖeka si ne le asinye la: " Ŋusẽdodo Eʋegbe kple beléle na míaƒe dekɔnuwo nenye akpo xɔŋuwo kple dada namí, elabena esiawo ko enye míaƒe kesinɔnuwo si míatɔgbuiwo gbleɖi namí ". Míaƒe gbe "Eʋegbe" le Dukɔ etɔ̃ siawo me le hehem ɖe megbe elabena beléle tɔxɛ aɖeke mega le eŋu nɔm na Eʋevi aɖewo le wòƒe eʋegbe gbɔgblɔ̃ me o. Eʋevi siawo nɔa egblɔ̃m kple gbe gbɔgblɔ bubuwo. Le kpɔɖeŋu nyati siawo me:\n( Ne ède aƒe ko, gblɔ na wò mɔɖa be megritié he ! ) gbɔgblɔ sia ɖe nyuietɔ sia teƒe: ( Ne ède aƒe ko, gblɔ na wòda be medo gbe nɛ he ! ), menye eʋegbe o.\n( Mebesina ɖe, gɛmée wòdza va gbɔnye mã ? ) gbɔgblɔ sia ɖe nyuietɔ sia teƒe: ( Mebe gaƒoƒo ka me àva nyegbɔ mã hãa ? ) menye eʋegbe o.\nEsiawo katã ava wɔe be, míaƒe gbe eʋegbe la ava bu ʋĩi abe, alesi wòtɔ edzi vɔ ene.


Ènye Aƒedzikpɔla Aɖe Si Dzi Woka Ðo! | Nufiame\n‘Mienye mia ɖokui tɔ o.’—1 KOR. 6:19.\nDɔ kawoe aƒedzikpɔlawo wɔna le blema?\nNu kawoe Mawu bia tso eƒe nudzikpɔlawo katã si?\nEsi míenye aƒedzikpɔlawo alo nudzikpɔlawo ta la, aleke wòle be míabu míaƒe subɔsubɔdɔ lae?\n1. Ne amewo le kluviwo ŋu bum la, nu kae vaa susu me na wo?\nƑE 2,500 aɖewoe nye esi va yi la, Helatɔ fefeŋlɔla aɖe gblɔ be, ame aɖeke medina be yeanye kluvi o. Ame geɖe ada asi ɖe eƒe nyaa dzi egbea. Ne amewo le kluviwo ŋu bum la, nu si vaa ame geɖe ƒe susu mee nye ŋutsu kple nyɔnu siwo dzi wozina akpasesẽtɔe, siwo ŋu wosẽa ŋuta le be woasubɔ ame bubuwo. Eye woƒe susu yia ame siwo wɔa dɔ wòɖea vi na woƒe aƒetɔ siwo ɖua wo dzi la ɖeɖe ko la dzi.\n2, 3. (a) Ðoƒe kae Kristo ƒe dɔla alo kluvi bɔbɔɖokuiwo le? (b) Nyabiase kawo mee míadzro ku ɖe aƒedzikpɔkpɔdɔa ŋu?\n2 Ke hã Yesu ɖee fia be yeƒe nusrɔ̃lawo anye dɔla ɖokuibɔbɔlawo, alo kluviwo. Gake gbɔɖiame alo ameteteɖeanyi ƒe nya aɖeke mele Kristotɔ vavãwo ya ƒe kluvinyenye me o. Wotsɔ kluvi siawo ɖo bubunɔƒe, woka ɖe wo dzi, eye wodea bubu wo ŋu. Le kpɔɖeŋu me, bu nya si Yesu gblɔ tso “kluvi” aɖe ŋu do ŋgɔ teti na Eƒe ku ŋu kpɔ. Kristo gblɔ ɖi be yeatsɔ dɔ geɖe ade asi na ‘kluvi nuteƒewɔla kple aɖaŋudzela’ aɖe.—Mat. 24:45-47.\n3 Eɖe dzesi ŋutɔ be le Luka ƒe nuŋlɔɖia me la, woyɔ kluvi ma ke be “aƒedzikpɔla.” (Mixlẽ Luka 12:42-44.) Kristotɔ wɔnuteƒe siwo li egbea dometɔ akpa gãtɔ menye aƒedzikpɔla nuteƒewɔla ƒe ha sia me tɔwo o. Ke hã Ŋɔŋlɔawo ɖee fia be le gɔmesese aɖe nu la, Mawu subɔlawo katã nye aƒedzikpɔlawo alo nudzikpɔlawo. Dɔ kawoe wode asi na wo? Aleke wòle be woabu dɔ siawoe? Be míakpɔ ŋuɖoɖo na nyabiase siawo la, mina míalé ŋku ɖe dɔ siwo aƒedzikpɔlawo wɔna le blema la ŋu gbã.\nDƆ SIWO AƑEDZIKPƆLAWO WƆNA\n4, 5. Dɔ kawoe wodea asi na aƒedzikpɔlawo? Gblɔ eƒe kpɔɖeŋu aɖewo.\n4 Le blemaɣeyiɣiwo me la, zi geɖe la, aƒedzikpɔla nyea kluvi aɖe si dzi eƒe aƒetɔ ka ɖo, si wòtsɔ ɖo eya ŋutɔ ƒe aƒe alo asitsatsa nu. Eye zi geɖe la, wonaa ŋusẽ geɖe aƒedzikpɔlawo eye wotsɔa aƒemenuwo, ga kple dɔla bubuwo dzi kpɔkpɔ dea wo si. Alea tututue wònɔ le Eliezer, si Abraham tsɔ ɖo eƒe nunɔamesi gbogboawo nu la gome. Anɔ eme be Eliezer ye Abraham dɔ ɖe Mesopotamia be wòaɖadi srɔ̃nyɔnu na ye viŋutsu Isak. Agbanɔamedzi gã si bia nu geɖe tso ame si ka gbegbee nye esi!—1 Mose 13:2; 15:2; 24:2-4.\n5 Abraham tɔgbiyɔvi Yosef kpɔ Potifar ƒe aƒemenuwo dzi. (1 Mose 39:1, 4) Ƒe geɖe megbe la, “aƒedzikpɔla” va nɔ Yosef ŋutɔ si, si kpɔa eƒe aƒemenuwo dzi. Aƒedzikpɔla ma ye wɔ amedzro na Yosef nɔviŋutsu ewoawo. Eye ewɔ akpa vevi aɖe le ɖoɖo si Yosef wɔ be yeatsɔ klosalokplu la ado ye nɔviawo kpɔ la me. Eme kɔ ƒãa be, wokana ɖe aƒedzikpɔlawo alo nudzikpɔlawo dzi ŋutɔ.—1 Mose 43:19-25; 44:1-12.\n6. Aƒedzikpɔkpɔdɔ vovovo kawoe Kristotɔ hamemetsitsiwo wɔna?\n6 Ƒe alafa geɖe megbe la, apostolo Paulo ŋlɔ bena ele be Kristotɔ dzikpɔlawo nanye ‘Mawu ƒe aƒedzikpɔlawo.’ (Tito 1:7) Woɖo dzikpɔlawo be “woakplɔ Mawu ƒe alẽha” la eye woana mɔfiamewo hameawo. (1 Pet. 5:1, 2) Gake dzikpɔlawo ƒe agbanɔamedziwo le vovovo. Le kpɔɖeŋu me, Kristotɔ dzikpɔla siwo li egbea la dometɔ akpa gãtɔ subɔa hame ɖeka. Dzikpɔla mɔzɔlawo subɔa hame geɖewo. Eye Alɔdzekɔmiti me tɔwo kpɔa hame siwo le dukɔ aɖe me alo esiwo le dukɔ geɖewo me dzi. Ke hã wokpɔa mɔ be wo katã woawɔ woƒe dɔwo nuteƒewɔwɔtɔe; wo katã ‘woabu akɔnta’ na Mawu.—Heb. 13:17.\n7. Aleke míewɔ nya be, le gɔmesese aɖe nu la, Kristotɔwo katã nye nudzikpɔlawo?\n7 Ke Kristotɔ wɔnuteƒe gbogbo siwo menye dzikpɔlawo o ya ɖe? Apostolo Petro ŋlɔ agbalẽ aɖe na Kristotɔwo katã eye wòŋlɔ ɖe eme be: “Mitsɔ nunana si ame sia ame xɔ la subɔ mia nɔewo, abe Mawu ƒe amenuveve si wòɖe fia le mɔ vovovowo nu la dzi kpɔla nyuiwo ene.” (1 Pet. 1:1; 4:10) Le Mawu ƒe amenuveve me la, etsɔ nunanawo, mɔnukpɔkpɔwo, kple dzɔdzɔmeŋutete vovovowo na mí katã be míawɔ wo ŋu dɔ woaɖe vi na míaƒe haxɔsetɔwo. Esia ta mí ame siwo katã subɔa Mawu la míenye nudzikpɔlawo. Eka ɖe mía dzi, edea bubu mía ŋu, eye wòkpɔa mɔ be míawɔ nunana siwo yena mí la ŋu dɔ nyuie.\nMAWU TƆWOE MÍENYE\n8. Nyateƒenya vevi kae wòle be wòanɔ susu me na mí?\n8 Abe aƒedzikpɔlawo ene la, míadzro nyateƒenya vevi etɔ̃ aɖewo siwo wòle be woanɔ susu me na mí la me azɔ. Gbã: Mawu tɔwoe mí katã míenye eye míabu akɔnta nɛ. Paulo ŋlɔ bena, “Mienye mia ɖokui tɔ . . . o, elabena ho gã aɖee wotsɔ ƒle mi,” si nye Kristo ƒe ʋu si wòtsɔ sa vɔe. (1 Kor. 6:19, 20) Esi míenye Yehowa tɔwo ta la, ele kokoko be míawɔ ɖe eƒe sededewo dzi, eye womenye agba o. (Rom. 14:8; 1 Yoh. 5:3) Míeva zu Kristo hã ƒe kluviwo. Abe aƒedzikpɔla siwo nɔ anyi le blema ene la, wona ablɔɖe geɖe mí—gake seɖoƒe li na míaƒe ablɔɖea. Ele be míawɔ ɖe mɔfiamewo dzi. Subɔsubɔmɔnukpɔkpɔ ka kee ɖasu mía si o, míegakpɔtɔ nye Mawu kple Kristo ƒe dɔlawo.\n9. Kpɔɖeŋu kae Yesu wɔ tsɔ ɖe ƒomedodo si le aƒetɔ kple kluvi dome fia?\n9 Yesu kpe ɖe mía ŋu míese ƒomedodo si le aƒetɔ kple kluvi dome la gɔme. Gbe ɖeka la, egblɔ ŋutinya aɖe na eƒe nusrɔ̃lawo ku ɖe kluvi aɖe si gbɔ va aƒe me le dɔwɔwɔ ŋkeke bliboa vɔ megbe la ŋu. Ðe aƒetɔa gblɔ nɛ be: ‘Va afii enumake, ne nàbɔbɔ anɔ kplɔ̃ ŋua’? Ao. Egblɔ nɛ be: “Di nane nam maɖu fiẽ sia, eye do akɔtawu nàsubɔm va se ɖe esime maɖu nu ano nu vɔ, eye emegbe àte ŋu aɖu nu ano nu?” Nu ka fiam Yesu nɔ eƒe nusrɔ̃lawo? Egblɔ be: “Nenema kee miawo hã, ne miewɔ nu siwo katã wode mia si la, migblɔ be: ‘Kluvi siwo ŋu viɖe aɖeke mele o ye míenye. Nu si wòle be míawɔ lae míewɔ.’”—Luka 17:7-10.\n10. Nu kae ɖee fia be Yehowa kpɔa ŋudzedze ɖe agbagba siwo dzem míele be míasubɔe la ŋu?\n10 Enye nyateƒe be Yehowa kpɔa ŋudzedze ɖe agbagba siwo dzem míele be míasubɔe la ŋu. Biblia ka ɖe edzi na mí be, “Mawu menye madzɔmadzɔtɔ, be wòaŋlɔ miaƒe dɔwɔwɔ kple lɔlɔ̃ si mieɖe fia le eƒe ŋkɔ la ta,” be o. (Heb. 6:10) Yehowa mebiaa nu si míate ŋu awɔ o la tso mía si gbeɖe o. Gawu la, nu sia nu si wòbia tso mía si la hea viɖe vɛ na míawo ŋutɔwo, eye womesesẽ akpa o. Ke hã abe ale si Yesu gblɔe le eƒe kpɔɖeŋua me ene la, kluvi medzea eya ŋutɔ ɖokui ŋu o. Ke boŋ ewɔa eƒe aƒetɔ ƒe lɔlɔ̃nu gbã. Nufiame si le emee nye be, esi míeɖe adzɔgbe na Mawu la, míetiae be míatsɔ eƒe lɔlɔ̃nu wɔwɔ aɖo nɔƒe gbãtɔ le míaƒe agbe me. Alo menye nenemae oa?\nNU SI YEHOWA DI TSO MÍ KATÃ SI\n11, 12. Esi míenye nudzikpɔlawo ta la, nɔnɔme nyui kawoe wòle be míaɖe afia, eye nu kawoe wòle be míaƒo asa na?\n11 Nyateƒenya vevi eveliae nye: Esi míenye nudzikpɔlawo ta la, mí katã míewɔna ɖe dzidzenu ɖeka tɔgbi dzi. Enye nyateƒe be ame ʋɛ aɖewo si koe agbanɔamedzi aɖewo su le Kristo hamea me. Ke hã le go geɖe me la, nudidi ɖeka tɔgbi koe wotsɔ mí katã ŋkume. Le kpɔɖeŋu me, esi míenye Kristo ƒe nusrɔ̃lawo kple Yehowa ƒe Ðasefowo ta la, wode se na mí be míalɔ̃ mía nɔewo. Yesu gblɔ be lɔlɔ̃e woatsɔ ade dzesi Kristotɔ vavãwo. (Yoh. 13:35) Gake menye mía nɔviwo koe wòle be míalɔ̃ o. Míedzea agbagba ɖea lɔlɔ̃ fiaa ame siwo menye Ðasefowo o hã. Mí katã míate ŋu awɔ esia, eye ele be míawɔe hã.\n12 Wodi tso mía si hã be míanɔ agbe nyui. Míedi be míaƒo asa na nɔnɔme kple agbenɔnɔ siwo ŋu Mawu ƒe Nya la ƒo nu tsi tre ɖo. Paulo ŋlɔ bena: “Agbe gbegblẽ nɔlawo [alo matrewɔlawo] kple trɔ̃subɔlawo kple ahasiwɔlawo kple ŋutsu siwo wɔa wo ɖokuiwo nyɔnuwoe kple ŋutsu siwo dɔna kple ŋutsuwo, kple fiafitɔwo kple ŋuklẽlawo kple ahamulawo kple amedzulawo kple adzodalawo la, womanyi Mawu fiaɖuƒe la dome o.” (1 Kor. 6:9, 10) Le nyateƒe me la, ebia agbagbadzedze vevie be míawɔ ɖe Mawu ƒe dzidzenu dzɔdzɔeawo dzi. Ke hã agbagbadzedze mawo menye dzodzro o, elabena woɖea vi geɖe na mí; viɖe siawo ƒe ɖewoe nye be míenɔa lãmesẽ me, míenɔa ƒomedodo nyui me kple ame bubuwo, eye Mawu kpɔa ŋudzedze ɖe mía ŋu.—Mixlẽ Yesaya 48:17, 18.\n13, 14. Dɔ kae wode asi na Kristotɔwo katã, eye aleke wòle be míabui?\n13 Ðo ŋku edzi hã be wodea dɔ aɖe asi na aƒedzikpɔla be wòawɔ. Nenema kee wòle le míawo hã gome. Wotsɔ nunana xɔasi aɖe de asi na mí—eyae nye nyateƒe ƒe sidzedze la. Mawu di tso mía si be míafia sidzedze ma ame bubuwo. (Mat. 28:19, 20) Paulo ŋlɔ bena: “Amewo nebu mí abe ame siwo le Kristo te kple aƒedzikpɔla siwo wotsɔ Mawu ƒe nya ɣaɣla kɔkɔewo de asi na la ene.” (1 Kor. 4:1) Paulo nyae be, abe aƒedzikpɔla ene la, ele na ye be yealé be na ‘nya ɣaɣla kɔkɔeawo’ eye yeafia wo ame bubuwo nuteƒewɔwɔtɔe abe ale si Aƒetɔ, Yesu Kristo, biae tso ye si ene.—1 Kor. 9:16.\n14 Le nyateƒe me la, nyateƒea fiafia amewo nye lɔlɔ̃ɖeɖefia wo. Gake enye nyateƒe be nɔnɔme siwo me Kristotɔ aɖe le la to vovo tso nɔvia tɔ gbɔ. Mí katã míate ŋu awɔ dɔ sɔsɔe le subɔsubɔdɔa me o. Yehowa nya esia. Nu si le vevie ye nye be mía dometɔ ɖe sia ɖe nawɔ nu siwo katã eya ŋutɔ ate ŋui. Ne míewɔe alea la, míato esia me aɖee afia be míelɔ̃ Mawu kple mía haviwo, eye míedia mía ɖokui tɔ o.\nMina míawɔ dɔ siwo wode mía si la nuteƒewɔwɔtɔe\nNUTEƑEWƆWƆ LE VEVIE\n15-17. (a) Nu ka tae wòle vevie be aƒedzikpɔla nawɔ nuteƒe? (b) Kpɔɖeŋu kae Yesu wɔ tsɔ ɖe nuteƒemawɔmawɔ me tsonuwo fia?\n15 Nyateƒenya vevi etɔ̃lia si do ƒome kplikplikpli kple eve gbãtɔawoe nye be: Ele be míawɔ nuteƒe, míanye ame siwo dzi woka ɖo. Nɔnɔme nyui kple ŋutete geɖewo ate ŋu anɔ aƒedzikpɔla alo nudzikpɔla si, ke hã viɖe aɖeke manɔ esiawo dometɔ aɖeke ŋu o, ne mewɔ dɔ siwo wode esi o alo mewɔ nuteƒe na eƒe aƒetɔ o. Nuteƒewɔwɔ le vevie hafi ame nate ŋu anye aƒedzikpɔla bibi kpɔdzidzedze. Ðo ŋku edzi be Paulo ŋlɔ bena: ‘Nu si wodina tso aƒedzikpɔlawo sie nye be woakpɔ wo be wonye nuteƒewɔlawo.’—1 Kor. 4:2.\n16 Ne míewɔ nuteƒe la, míaxɔ teƒeɖoɖo; kakaɖedzi le esia ŋu. Ne míewɔ nuteƒe o la, Mawu magakpɔ ŋudzedze ɖe mía ŋu o. Míekpɔ nyateƒenya vevi sia dze sii le Yesu ƒe kpɔɖeŋu si ku ɖe talentowo ŋu la me. Kluvi siwo tsɔ woƒe aƒetɔ ƒe gaa ‘tsa asi’ nuteƒewɔwɔtɔe la xɔ kafukafu tso woƒe aƒetɔ gbɔ eye wòɖo eteƒe na wo geɖe ŋutɔ. Gake aƒetɔ la drɔ̃ ʋɔnu kluvi si mewɔ dɔ aɖeke kple ga si aƒetɔa de asi nɛ o la be enye kluvi “vɔ̃ɖi,” “kuviatɔ,” kple “kluvi, si ŋu viɖe aɖeke mele o.” Woxɔ talento si wotsɔ nɛ la le esi, eye wotsɔ eya ŋutɔ ƒu gbe ɖe xexe.—Mixlẽ Mateo 25:14-18, 23, 26, 28-30.\n17 Ɣebubuɣi la, Yesu gaɖe nu si dona tso nuteƒemawɔmawɔ me la fia. Egblɔ be: “Kesinɔtɔ aɖe nɔ anyi, eye aƒedzikpɔla le esi, eye wotso enu nɛ be ele eƒe nuwo dome gblẽm. Eya ta eyɔe hegblɔ nɛ be, ‘Nya kae nye esia sem mele le ŋuwò? Tsɔ wò aƒedzikpɔkpɔ ŋuti nuŋlɔɖia vae, elabena mègate ŋu le aƒea dzi kpɔ ge azɔ o.’” (Luka 16:1, 2) Esi aƒedzikpɔlaa le eƒe aƒetɔ ƒe nuwo dome gblẽm tae eƒe aƒetɔ xɔ dɔ le esi ɖo. Nufiame vevi ka gbegbee nye esi na mí! Míedi vevie be míawɔ nuteƒe ɣesiaɣi le nu siwo katã Mawu di tso mía si la wɔwɔ me.\nMÍA ÐOKUI TSƆTSƆ SƆ KPLE AME BUBUWO—ÐE NUNYA LE EMEA?\n18. Nu ka tae mele be míatsɔ mía ɖokui anɔ sɔsɔm kple ame bubuwo o?\n18 Mía dometɔ ɖe sia ɖe ate ŋu abia eɖokui be: ‘Aƒedzikpɔla ka ƒomevie menye?’ Gake nunya mele eme be míatsɔ mía ɖokui anɔ sɔsɔm kple ame bubuwo o. Biblia ɖo aɖaŋu na mí be: “Ame sia ame nado nu si ye ŋutɔ ƒe dɔwɔwɔ nye la kpɔ, ekema akpɔ susu si ta wòatso aseye le eya ŋutɔ ɖokui ɖeɖe ŋu, ke menye le eɖokui tsɔtsɔ asɔ kple ame bubu me o.” (Gal. 6:4) Le esi míatsɔ nu si míewɔna anɔ sɔsɔm kple ame bubuwo tɔ teƒe la, nu si le vevie boŋue nye be, míanɔ ale si míawɔ be ŋutete si le mía si la naganyo ɖe edzi la ŋu bum. Menye ɖeko esia akpɔ mía ta be míagado mía ɖokui ɖe dzi ko o, ke akpɔ mía ta hã be dzi nagaɖe le mía ƒo o. Ne míele nu si míate ŋu awɔ ŋu bum la, ɖewohĩ míakpɔe be menye nɔnɔme si me míenɔ tsã mee míegale fifia o. Ðewohĩ lãmesẽkuxiwo, tsitsi, alo agbanɔamedzi vovovowo wɔe be míagate ŋu awɔ nu siwo katã míewɔna tsã la o. Alo ɖewohĩ míakpɔe be míate ŋu awɔ geɖe wu esi wɔm míele fifia. Ne nenemae la, ɖe manyo be míadze agbagba adzi míaƒe subɔsubɔdɔa ɖe edzi oa?\n19. Ne mɔnukpɔkpɔ aɖe mekpɔ su mía si haɖe o la, nu ka tae mele be dzi naɖe le mía ƒo o?\n19 Nu bubu aɖe si me mele be míatsɔ mía ɖokui anɔ sɔsɔm kple ame bubuwo le o ye nye agbanɔamedzi siwo le mía si fifia alo esiwo míedi be woasu mía si. Le kpɔɖeŋu me, nɔviŋutsu aɖe ate ŋu adi be yeasubɔ abe hamemetsitsi ene le woƒe hamea me alo be yeawɔ akpa aɖe le takpekpe suewo kple nutome gã takpekpewo ƒe ɖoɖowɔɖiwo me. Enye nu nyui aɖe be ame naku kutri adze na mɔnukpɔkpɔ siawo ƒomevi, ke hã mele be dzi naɖe le mía ƒo ne mɔnukpɔkpɔ siawo mesu mía si le ɣeyiɣi si míele mɔ kpɔm na wo la me o. Nu si tae nye be, le susu aɖewo siwo gɔme míate ŋu ase fifia o ta la, ahiã be míagalala hena ɣeyiɣi aɖe hafi mɔnukpɔkpɔ mawo nasu mía si. Ðo ŋku edzi be Mose susu be yesu te akplɔ Israel viwo adzoe le Egipte, gake ehiã be wòalala ƒe 40 sɔŋ hafi wòate ŋu awɔ esia. Esia na ɣeyiɣi geɖee be wòatu nɔnɔme nyui siwo wòhiã hafi wòate ŋu akplɔ dukɔ kɔlialiatɔ dzeaglã la ɖo.—Dɔw. 7:22-25, 30-34.\n20. Nu kae míate ŋu asrɔ̃ tso nu si me Yonatan to la me?\n20 Ate ŋu adzɔ hã be mɔnukpɔkpɔ aɖewo masu mía si gbeɖe o. Aleae wònɔ le Yonatan gome. Enye Saul viŋutsu, eya ta ate ŋu ava zu fia ɖe Israel blibo la nu. Gake Mawu tia David, ɖekakpui si wòtsi wu boo la, be eyae aɖu fia. Aleke Yonatan wɔ nu le nya sia me? Elɔ̃ ɖe Mawu ƒe nyametsotsoa dzi eye wòtsɔ eƒe agbe gɔ̃ hã de afɔku me hekpe asi ɖe David ŋu. Egblɔ na David be: “Wòe le fia ɖu ge ɖe Israel dzi, ke nye la manye evelia anɔ ŋuwò.” (1 Sam. 23:17) Èkpɔ nu si àte ŋu asrɔ̃ tso Yonatan ƒe kpɔɖeŋua mea? Elɔ̃ ɖe nyametsotsoa dzi, eye meʋã ŋu David abe ale si fofoa ya wɔe ene o. Eya ta le esi míanɔ ŋu ʋãm ame bubuwo le mɔnukpɔkpɔ siwo su wo si ta teƒe la, mí katã míate ŋu ana míaƒe susu nanɔ ale si míawɔ ate ŋu awɔ dɔ siwo wode mía si la nyuie wu la ŋu boŋ. Míate ŋu aka ɖe edzi be le xexe yeyea me la, Yehowa akpɔ egbɔ be ye subɔlawo katã ƒe didi siwo sɔ la nava eme na wo.\n21. Aleke wòle be míabu míaƒe subɔsubɔdɔa ŋu?\n21 Mina wòanɔ susu me na mí be esi míenye aƒedzikpɔla alo nudzikpɔla siwo dzi woka ɖo ta la, míenye kluvi siwo dzi wozina akpasesẽtɔe be woasubɔ aƒetɔ sẽŋuta aɖe o. Ke boŋ Yehowa ka ɖe mía dzi, eye edea bubu mía ŋu geɖe ŋutɔ, elabena etsɔ dɔ aɖe si womagawɔ akpɔ gbeɖe o la de mía si, si nye be míaɖe gbeƒã nya nyuia le nuɖoanyi sia ƒe ŋkeke mamlɛ siawo me. Esi míele dɔ sia wɔm la, ena ablɔɖe geɖe mí be míawo ŋutɔwo míawɔ tiatia le ale si míawɔ dɔ si wòde mía si lae ŋu. Eya ta mina míanye aƒedzikpɔla alo nudzikpɔla wɔnuteƒewo. Eye neva eme be míade asixɔxɔ gã aɖe mɔnukpɔkpɔ si su mía si be míasubɔ Yehowa, Ame si ɖeɖe ko ɖo kpo le xexea me katã la ŋu.


“Mina Miaƒe Susuwo Nanɔ Nu Siwo Le Dziƒo La Ŋu”—Kolosetɔwo 3:2 | Nusɔsrɔ̃\nGBE BUBU Afrikaans Albanian Amerika Tokunɔgbe Amharic Arabic Argentina Tokunɔgbe Armenian Aymara Azerbaijani Azerbaijani (Cyrillic) Bengali Bicol Bislama Brazil Tokunɔgbe Bulgarian Catalan Cebuano Chichewa China Mandaringbe (Bɔbɔetɔ) China Mandaringbe (Xoxotɔ) Chitonga Chitonga (Malawi) Chitumbuka Cibemba Cinyanja Colombia Tokunɔgbe Croatian Czech Dangme Danish Drehu Dutch Efik Estonian Eŋlisi Eʋegbe Finnish Franse Ga Georgian German Greek Guarani Gujarati Gun Haitian Creole Hebrew Hiligaynon Hindi Hungarian Icelandic Igbo Iloko Indonesian Italian Italy Tokunɔgbe Japan Tokunɔgbe Japanese Kannada Kazakh Kikaonde Kikuyu Kiluba Kinyarwanda Kirghiz Kirundi Kisi Kisonge Kongo Korean Krio Kwangali Kwanyama Latvian Lingala Lithuanian Luganda Lunda Luo Luvale Macedonian Malagasy Malay Malayalam Maltese Marathi Mauritian Creole Maya Mexico Tokunɔgbe Mixe Mizo Mongolian Moore Ndebele Ndonga Nepali Ngabere Norwegian Nzema Oromo Ossetian Otetela Pangasinan Papiamento (Aruba) Papiamento (Curaçao) Persian Polish Portuguese Punjabi Quechua (Ancash) Quechua (Ayacucho) Quechua (Bolivia) Quechua (Cuzco) Romanian Russia Tokunɔgbe Russian Sango Sepedi Serbian Serbian (Roman) Sesotho (Lesotho) Setswana Seychelles Creole Shona Silozi Sinhala Slovak Slovenian Spanish Sranantongo Swahili Swahili (Congo) Swati Swedish Tagalog Tajiki Tamil Tatar Telugu Thai Tigrinya Tshiluba Tsonga Turkish Turkmen Turkmen (Cyrillic) Twi Tzotzil Ukrainian Urdu Uzbek Venda Vietnamese Wallisian Waray-Waray Wayuunaiki Wolaita Xhosa Zande Zulu\n“Mina miaƒe susuwo nanɔ nu siwo le dziƒo la ŋu vevie, ke menye nu siwo le anyigba dzi la ŋu o.”—KOLOSETƆWO 3:2.\nAleke Abraham kple Sara ɖee fia be yewoxɔ Yehowa dzi se?\nAleke Mose na eƒe susu nɔ Mawu ƒe lɔlɔ̃nu wɔwɔ dzi?\nAleke míana míaƒe susuwo nanɔ nu siwo le dziƒo ŋu?\n1, 2. (a) Nu kae na hame si nɔ Kolose la ɖo afɔku me? (b) Nuxlɔ̃ame kae kpe ɖe nɔvi siwo nɔ Kolose la ŋu be wokpɔtɔ nɔ ƒomedodo nyui me kple Mawu?\nLE ƑE alafa gbãtɔ me la, nɔvi aɖewo ƒe nuwɔna di be yeagblẽ Kristotɔwo ƒe hame si nɔ Kolose la ƒe ŋutifafa me! Wonɔ gbɔgblɔm be ele be ame sia ame nawɔ Mose ƒe Sea dzi. Ame bubuwo hã gblɔ be ele be ame naƒo asa na agbe me dzidzɔdonamenuwo. Paulo xlɔ̃ nu wo tso ale si nuŋububu mawo ate ŋu agblẽ nui la ŋu ale: “Mikpɔ nyuie: ɖewohĩ ame aɖe ato xexemenunya kple beble dzodzro dzi le amewo ƒe kɔnyinyiwo nu alé mi adzoe, le xexea ƒe gɔmedzenuwo nu, ke menye le Kristo nu o.”—Kolosetɔwo 2:8.\n2 Ne Kristotɔ amesiamina mawo dze amegbetɔwo ƒe susuwo yome la, afia be wole afɔkpo tum mɔnukpɔkpɔ si nye be woazu Mawu ƒe viwo. (Kolosetɔwo 2:20-23) Be woayi edzi alé ƒomedodo xɔasi si le woa kple Mawu dome me ɖe asi la, Paulo xlɔ̃ nu wo be: “Mina miaƒe susuwo nanɔ nu siwo le dziƒo la ŋu vevie, ke menye nu siwo le anyigba dzi la ŋu o.” (Kolosetɔwo 3:2) Ehiã be Kristotɔ mawo nana woƒe susuwo nanɔ agbe tegbee nɔnɔ le dziƒo ƒe mɔkpɔkpɔ tɔxɛ si le wo si la ŋu.—Kolosetɔwo 1:4, 5.\n3. (a) Mɔkpɔkpɔ kae le Kristotɔ amesiaminawo si? (b) Biabia kawo mee míadzro le nyati sia me?\n3 Egbea, Kristotɔ amesiaminawo hã nana woƒe susu nɔa Mawu Fiaɖuƒea kple mɔkpɔkpɔ si le wo si be woanye “Kristo ƒe hati domenyilawo” le dziƒo la ŋu. (Romatɔwo 8:14-17) Ke ame siwo si anyigba dzi nɔnɔ ƒe mɔkpɔkpɔ le ya ɖe? Aleke Paulo ƒe nyawo ka wo? Aleke woawo hã woana woƒe susu nanɔ “nu siwo le dziƒo” la ŋu? (Yohanes 10:16) Abraham kple Mose na woƒe susu nɔ nu siwo le dziƒo la ŋu le ɣeyiɣi sesẽwo gɔ̃ hã me. Aleke míate ŋu asrɔ̃ wo?\nNU SI WÒFIA BE MÍANA MÍAƑE SUSU NANƆ NU SIWO LE DZIƑO ŊU\n4. Aleke Kristotɔwo siwo le mɔ kpɔm be yewoanɔ anyigba dzi la ate ŋu ana woƒe susu nanɔ nu siwo le dziƒo ŋu?\n4 Ele be ame siwo le mɔ kpɔm be yewoanɔ anyigba dzi la ƒe susu nanɔ nu siwo le dziƒo la ŋu. Wowɔa esia ne wotsɔ Yehowa kple eƒe Fiaɖuƒea ɖo nɔƒe gbãtɔ le woƒe agbe me. (Luka 10:25-27) Esiae Kristo wɔ eye ele be míawo hã míawɔ nenema ke. (1 Petro 2:21) Ame siwo léa nuŋububu totrowo kple xexemenunya me ɖe asi eye wodia ŋutilãmenuwo vivivo la domee ƒe alafa gbãtɔ me Kristotɔwo nɔ. Nu mawo ke bɔ ɖe Satana ƒe xexea me egbea. (Mixlẽ 2 Korintotɔwo 10:5.) Ele be míasrɔ̃ Yesu ahakpɔ mía ɖokui dzi le nu sia nu si ate ŋu agblẽ mía kple Yehowa dome ƒomedodoa me la ŋu.\nÐe míeɖe mɔ be ale si xexea bua ga kple nunɔamesiwoe la kpɔ ŋusẽ ɖe mía dzia?\n5. Nya kawoe míate ŋu abia mía ɖokui ku ɖe ale si míebua ga kple nunɔamesiwoe ŋu?\n5 Ðe míeɖe mɔ be ale si xexea bua ga kple nunɔamesiwoe la kpɔ ŋusẽ ɖe mía dzia? Nu siwo ŋu míebuna kple nu siwo míewɔna ye ɖea nu si tututu míelɔ̃ la fiana. Yesu he susu yi esia dzi esi wògblɔ be: “Afi si wò nu xɔasiwo le la, afi mae wò dzi hã anɔ.” (Mateo 6:21) Ele be míadzro mía ɖokuiwo me kpɔ be nu kae le vevie na mí wu hã. Ðe míetsia dzimaɖi enuenu le ga, ale si míawɔ akpɔ dɔ si nyo wu, alo ale si nu nade mía dzi le agbe me wu ŋua? Alo ɖe míedzea agbagba be míanɔ agbe tsɛ ale be míaƒe susu nanɔ mía kple Yehowa dome ƒomedodoa ŋua? (Mateo 6:22) Yesu gblɔ be ne ‘nu xɔasiwo nu ƒoƒoƒu na mía ɖokui ɖe anyigba dzi’ ŋue míaƒe susu nɔna la, ate ŋu agblẽ nu le mía kple Yehowa dome ƒomedodoa ŋu.—Mateo 6:19, 20, 24.\nNe míenana míaƒe susu nɔa nu siwo le dziƒo ŋu ko hafi míate ŋu aɖu aʋa si wɔm míele kple míaƒe gbɔdzɔgbɔdzɔwo la dzi\n6. Aleke míawɔ akpɔ dzidzedze le avu si wɔm míele kple míaƒe gbɔdzɔgbɔdzɔwo la me?\n6 Míede blibo o, eya ta ele bɔbɔe be míawɔ nu siwo mesɔ o. (Mixlẽ Romatɔwo 7:21-25.) Ne míeɖo ŋu ɖe Mawu ƒe gbɔgbɔ kɔkɔea ŋu o la, míate ŋu ava ƒo mía ɖokui ɖe “aglotutu siwo gbɔ eme kple ahamumuwo,” agbe gbegblẽ nɔnɔ, alo ‘ŋukpenanuwɔwɔ dzimesesẽtɔe,’ si nye bubumademade Mawu ƒe sewo ŋu gɔ̃ hã me. (Romatɔwo 13: 12, 13) Míewɔa avu kple míaƒe gbɔdzɔgbɔdzɔwo ɣesiaɣi. Ne míenana míaƒe susu nɔa nu siwo le dziƒo ŋu ko hafi míate ŋu aɖu aʋaa dzi. Esia bia agbagbadzedze, eya tae Paulo gblɔ be: “Meƒoa nye ŋutilã kple kɔ vevie hewɔnɛ kluvii.” (1 Korintotɔwo 9:27) Ehiã be míawo hã míaʋli vevie aɖu mía ɖokui dzi. Mina míadzro ŋutsu nuteƒewɔla eve aɖewo siwo wɔ woƒe ŋutete katã be yewoadze Mawu ŋu ƒe kpɔɖeŋuwo me kpɔ.—Hebritɔwo 11:6.\nABRAHAM XƆ “YEHOWA DZI SE”\n7, 8. (a) Kuxi kawo mee Abraham kple Sara to? (b) Nu ka ŋue Abraham ƒe susu nɔ?\n7 Esi Yehowa gblɔ na Abraham be wo kple eƒe ƒomea woaʋu ayi Kanaan-nyigba dzi la, Abraham lɔ̃ faa ɖo to. Yehowa ɖo Abraham ƒe xɔse kple toɖoɖo teƒe nɛ esi wòbla nu kplii. Yehowa gblɔ nɛ be: “Mawɔ wò dukɔ gã, eye mayra wò.” (1 Mose 12:2) Gake ƒe geɖe va yi si Abraham kple Sara medzi vi aɖeke o. Ðe wòwɔ na Abraham be Yehowa ŋlɔ eƒe ŋugbedodoa bea? Ɣemaɣi la, nɔnɔmeawo menɔ bɔbɔe na Abraham o. Eʋu le Ur, si nye du si me kesinɔnuwo bɔ ɖo eye agbe dze edzi nɛ le la hezɔ mɔ kilometa 1,600 sɔŋ yi Kanaan-nyigba dzi. Eya kple eƒe ƒomea nɔ avɔgbadɔwo me, wonɔ afi si dɔ to le, eye adzohawo hã ɖe fu na wo. (1 Mose 12:5, 10; 13:18; 14:10-16) Ke hã Abraham kple eƒe ƒomea medi gbeɖe be yewoatrɔ ayi Ur, afi si nuwo de yewo dzi le la o.—Mixlẽ Hebritɔwo 11:8-12, 15.\n8 Abraham xɔ “Yehowa dzi se,” eye eƒe susu menɔ “nu siwo le anyigba dzi la ŋu o.” (1 Mose 15:6) Enɔa ŋugbe siwo Mawu do nɛ la ŋu bum ɣesiaɣi. Yehowa de dzesi Abraham ƒe xɔse eye wògblɔ nɛ be: “‘Kpɔ dziƒo ɖa, eye nàxlẽ ɣletiviwo, ne àte ŋu axlẽ wo la.’ Eye wògblɔ nɛ bena: ‘Nenema wò ƒome anɔ.’” (1 Mose 15:5) Esi Abraham se nya sia la, ekpɔe be Yehowa meŋlɔ ye be o. Ɣesiaɣi si wòfɔ kɔ dzi kpɔ ɣletiviwo la, eɖoa ŋku ŋugbe si Yehowa do nɛ be yeana eƒe dzidzimeviwo nasɔ gbɔ la dzi. Eye esi Yehowa ƒe ɣeyiɣi ɖoɖia de la, Abraham dzi viŋutsu, abe ale si Yehowa do ŋugbe nɛ ene.—1 Mose 21:1, 2.\n9. Aleke míate ŋu asrɔ̃ Abraham?\n9 Abe Abraham ene la, míawo hã míele Yehowa ƒe ŋugbedodowo me vava lalam. (2 Petro 3:13) Ne míaƒe susuwo mele nu siwo le dziƒo ŋu o la, ate ŋu awɔ na mí be ŋugbedodo mawo tsi megbe, si awɔe be dzo si nɔ mía me ɖe Yehowa subɔsubɔ ŋu la dzi naɖe akpɔtɔ. Ðewohĩ ètsɔ nanewo sa vɔe va yi le Yehowa subɔsubɔ ta hewɔ mɔɖeɖedɔa alo èƒo ɖokuiwò ɖe subɔsubɔdɔ tɔxɛa ƒe akpa bubu me. Gake aleke nuwo le le gowòme fifia? Ðe nèle Abraham, ame si wɔ eƒe ŋutete katã na Yehowa hekpɔ Eƒe yayrawo si nu la ƒe kpɔɖeŋu srɔ̃ma? (Hebritɔwo 11:10) Abraham xɔ “Yehowa dzi se,” eye wobui Mawu xɔlɔ̃.—Romatɔwo 4:3.\nMOSE KPƆ “AME SI WOMEKPƆNA O” LA\n10. Hehe ka tɔgbie Mose xɔ?\n10 Mose hã nye ame bubu si ƒe susu nɔ nu siwo le dziƒo ŋu. Wonyii le Egipte fiaƒomea me le ɣeyiɣi si me Egipte nye dukɔ sesẽtɔ le anyigba dzi. Biblia gblɔ be “wofia Egiptetɔwo ƒe nunya blibo la katã Mose.” Hehe tɔxɛ si Mose xɔ la wɔe be wòsẽ “ŋu le eƒe nyawo kple nuwɔnawo me.” (Dɔwɔwɔwo 7:22) Le esia ta, mɔnukpɔkpɔ geɖewo anɔ ʋuʋu ɖi na Mose be wòanye ame vevi aɖe le Egipte hafi. Gake hehe ƒomevi bubu aɖe nɔ vevie na Mose wu.\n11, 12. Hehe kae nɔ vevie na Mose wu? Aleke míewɔ nya esia?\n11 Esi Mose nye ɖevi la, dadaa Yoxebet fia nui tso Hebritɔwo ƒe Mawu la ŋu. Yehowa ŋuti sidzedze sia nɔ vevie na Mose ale gbegbe. Elɔ̃ faa ɖe asi le mɔnukpɔkpɔ siwo ʋu ɖi nɛ be wòazu kesinɔtɔ kple ŋusẽtɔ la ŋu hetiae be yeawɔ Mawu ƒe lɔlɔ̃nu boŋ. (Mixlẽ Hebritɔwo 11:24-27.) Hehe si Mose xɔ le ɖevime kple ale si wòxɔ Yehowa dzi see la wɔe be eƒe susu nɔ nu siwo le dziƒo la ŋu.\nMose lɔ̃ faa ɖe asi le mɔnukpɔkpɔ siwo ʋu ɖi nɛ be wòazu kesinɔtɔ kple ŋusẽtɔ la ŋu hetiae be yeawɔ Mawu ƒe lɔlɔ̃nu boŋ\n12 Togbɔ be Egiptetɔwo ƒe hehe nyuitɔ kekeakee Mose xɔ hã la, mewɔ eŋu dɔ va zu ŋusẽtɔ, ame xɔŋkɔ, alo kesinɔtɔ o. Le nyateƒe me la, Biblia gblɔ be, “egbe be woagayɔ ye be Farao vinyɔnuvi la ƒe vi o, eye wòtiae be woawɔ ŋlɔmi le ye ŋu kpe ɖe Mawu ƒe dukɔ la ŋu, wu be yeakpɔ gome le nu vɔ̃ ƒe vivisese me hena ɣeyiɣi vi aɖe ko.” Ɣeyiɣi didi aɖe megbe la, Mose wɔ Yehowa ŋuti sidzedze sia ŋu dɔ tsɔ kplɔ Eƒe amewoe.\n13, 14. (a) Hafi Mose nate ŋu aɖe Yehowa ƒe amewo la, nu kawoe wòle be wòasrɔ̃? (b) Nu kae wòle be míawo hã míasrɔ̃?\n13 Mose lɔ̃ Yehowa kple Eƒe amewo, siwo nye kluviwo le Egipte ɣemaɣi. Esi Mose xɔ ƒe 40 la, ebui be yesu te be yeaɖe wo. (Dɔwɔwɔwo 7:23-25) Gake Yehowa ya nyae be Mose mesu te na esia wɔwɔ haɖe o. Egahiã be wòasrɔ̃ ɖokuibɔbɔ, dzigbɔɖi, tufafa kple ɖokuidziɖuɖu. (Lododowo 15:33) Ehiã be Mose naxɔ hehe si adzrae ɖo ɖe kuxi sesẽ siwo nɔ ŋgɔ la ŋu. Ƒe 40 siwo Mose tsɔ kplɔ alẽwoe la kpe ɖe eŋu wòtu nɔnɔme mawo ɖo.\n14 Ðe hehe nyui si Mose xɔ la kpe ɖe eŋua? Ɛ̃, elabena Biblia gblɔ be eva “fa wu ame siwo katã le anyigba dzi.” (4 Mose 12:3) Esi wòsrɔ̃ ɖokuibɔbɔ ta la, ete ŋu gbɔ dzi ɖi na ame vovovowo eye wòkpɔ woƒe kuxiwo gbɔ. (2 Mose 18:26) Ele be míawo hã míatu nɔnɔme siwo akpe ɖe mía ŋu míatsi agbe le “xaxa gã” la me ahayi ɖe Mawu ƒe xexe yeyea me la ɖo. (Nyaɖeɖefia 7:14) Ðe míawo hã míenɔa anyi kple amewo katã le ŋutifafa me ne ewɔna na mí be dɔme vea wo dometɔ aɖewo kabakaba gɔ̃ hã? Apostolo Petro ƒe nyawo ate ŋu akpe ɖe mía ŋu. Egblɔ be: “Mibu ame ɖe sia ɖe ƒomevi, milɔ̃ nɔviwo ƒe habɔbɔ blibo la katã.”—1 Petro 2:17.\nALE SI MÍANA MÍAƑE SUSU NANƆ NU SIWO LE DZIƑO ŊU\n15, 16. (a) Nu ka tae wòle be míana míaƒe susu nanɔ nu siwo sɔ la dzi? (b) Nu ka tae wòle be Kristotɔwo nanɔ agbe nyui?\n15 “Ɣeyiɣi sesẽ siwo me nɔnɔ sesẽ” la mee míele. (2 Timoteo 3:1) Esia tae wòle be míana míaƒe susuwo nanɔ nu siwo sɔ la ŋu ale be míate ŋu anɔ ŋudzɔ le gbɔgbɔ me. (1 Tesalonikatɔwo 5:6-9) Na míadzro mɔ etɔ̃ siwo nu míate ŋu awɔ esia le la me.\n16 Míaƒe agbenɔnɔ: Petro ɖee fia be agbe nyui nɔnɔ le vevie ŋutɔ esi wògblɔ be: “Mina miaƒe agbenɔnɔ nanyo le dukɔwo dome.” Eyome egblɔ kpee be ne ame siwo menya Yehowa o la kpɔ ale si míenɔa agbee la, ate ŋu ana “woado Mawu ɖe dzi.” (1 Petro 2:12) Ele be míawɔ míaƒe ŋutete katã be míado Yehowa ɖe dzi to ale si míenɔa agbee dzi, míeɖale aƒe me, dɔ me, suku, ne míele fefem alo le gbeƒã ɖem o. Ele eme be mí katã míede blibo o eye míedaa vowo. (Romatɔwo 3:23) Gake mele be dzi naɖe le mía ƒo o. Le Yehowa ƒe kpekpeɖeŋu me la, míate ŋu aʋli “xɔse ƒe ʋiʋli nyui la.”—1 Timoteo 6:12.\nNe míebua nuwo ŋu abe Kristo ene la, míabɔbɔ mía ɖokui eye dzo anɔ mía me ɖe subɔsubɔdɔa ŋu\n17. Aleke míate ŋu asrɔ̃ tamesusu ƒe nɔnɔme si nɔ Yesu si? (Kpɔ nɔnɔmetata si le nyati sia ƒe gɔmedzedze.)\n17 Míaƒe tamesusu ƒe nɔnɔme: Hafi míate ŋu anɔ agbe nyui la, ele be tamesusu ƒe nɔnɔme nyuitɔ nanɔ mía si. Apostolo Paulo gblɔ be: “Tamesusu ƒe nɔnɔme sia si nɔ Kristo Yesu me la nenɔ miawo hã mia me.” (Filipitɔwo 2:5) Nɔnɔme kae nɔ Yesu si? Ebɔbɔa eɖokui eye esia ʋãe be wòwɔ eƒe ŋutete katã le Yehowa subɔsubɔ me. Gbeƒãɖeɖe Mawu Fiaɖuƒe ŋuti nya nyuia nɔ vevie nɛ ɣesiaɣi. (Marko 1:38; 13:10) Le Yesu gbɔ la, Mawu ƒe Nya lae nye mɔfianu vevitɔ kekeake. (Yohanes 7:16; 8:28) Edzro Ŋɔŋlɔ Kɔkɔeawo me nyuie, si wɔe wòtea ŋu yɔa nya tsoa eme, ʋlia eta heɖea eme. Ne míebua nuwo ŋu abe Kristo ene la, míawo hã míabɔbɔ mía ɖokui, dzo anɔ mía me ɖe subɔsubɔdɔa ŋu eye míado vevie Biblia sɔsrɔ̃.\nGbeƒãɖeɖe Mawu ƒe Fiaɖuƒe ŋuti nya nyuia nɔ vevie ŋutɔ na Yesu (Kpɔ memama 17)\n18. Mɔ vevi kawo nue míekpea asi ɖe Yehowa ƒe dɔa ŋu le?\n18 Kpekpeɖeŋu si míana: Mawu ƒe tameɖoɖoe wònye be “ame siwo le dziƒo kple ame siwo le anyigba dzi” la nabɔbɔ ɖe Yesu te. (Filipitɔwo 2:9-11) Togbɔ be ɖoƒe vevi aɖe ŋutɔe Yesu le hã la, ebɔbɔa eɖokui ɖe Fofoa te. Ele be míawo hã míawɔ nenema ke. (1 Korintotɔwo 15:28) Míekpea asi ɖe Yehowa ƒe dɔa ŋu ne ‘míewɔa dukɔwo katã me tɔwo be woanye nusrɔ̃lawo.’ (Mateo 28:19) Azɔ hã ne míewɔa nu nyuiwo na mía haviwo kple mía nɔviwo siaa la, ke míele ‘nyui wɔm na amewo katã.’—Galatiatɔwo 6:10.\n19. Nu kae wòle be míaɖoe kplikpaa be míawɔ?\n19 Míedaa akpe be Yehowa fia mí be míana míaƒe susuwo nanɔ nu siwo le dziƒo la ŋu! Ele be “míatsɔ dzidodo anɔ duɖimekeke” la dzi ahana míaƒe susuwo nanɔ nu siwo sɔ la ŋu. (Hebritɔwo 12:1) Mina míaɖoe kplikpaa be míanɔ esia dzi “tso luʋɔ blibo me abe Yehowa ye miele ewɔm na ene,” eye mía Fofo si le dziƒo la ayra mí geɖe.—Kolosetɔwo 3:23, 24.\n“Mina miaƒe susuwo nanɔ nu siwo le dziƒo la ŋu”: Míewɔa esia ne míetsɔ Yehowa kple eƒe Fiaɖuƒea ɖo nɔƒe gbãtɔ le míaƒe agbe me. Ɣesiaɣi la, míebua tame le ale si Yehowa sena le eɖokui me hebua nuwo ŋui kpakple yayra siwo ƒe ŋugbe wòdo la hã ŋu. Esia kpɔa ŋusẽ ɖe míaƒe nuwɔna, nuƒoƒo kple agbenɔnɔ dzi


Daniel 11 | Biblia Le Internet Dzi | Xexe Yeye Gɔmeɖeɖe\nPersia kple Hela fiawo (1-4)\nAnyiehe kple dziehe fiawo (5-45)\nAdzɔxɔla atsa (20)\nWoatsrɔ̃ nubabla ƒe Kplɔla la (22)\nWotsɔ ŋutikɔkɔe na mawu si le mɔ́ sesẽwo me (38)\nAnyiehefia kple dziehefia atutu wo nɔewo (40)\nNya ɖefuname tso ɣedzeƒe kple dziehe (44)\n11 “Ke nye la, metso be mado ŋusẽe atui ɖo,* le Mediatɔ Dario+ ƒe ƒe gbãtɔ me. 2 Azɔ magblɔ nyateƒe la na wò: “Kpɔ ɖa! Fia etɔ̃ gale dodo ge le Persia, eye enelia aƒo kesinɔnuwo nu ƒu wu bubuawo katã. Ke ne eƒe kesinɔnuwo na ŋusẽ ɖo eŋu ko la, ade adã tame na amewo katã ɖe Hela-fiaɖuƒe+ la ŋu. 3 “Eye fia sẽŋu aɖe ado eye eƒe dziɖuƒe akeke ta,+ eye wòawɔ nu si dze eŋu. 4 Gake ne enya do ko la, woagbã eƒe fiaɖuƒe la, eye woamae ɖe dziƒo ƒe ya eneawo nu,+ ke menye na eƒe dzidzimeviwo o, eye menye ɖe ŋusẽ si wòtsɔ ɖu dzii la hã nu o; elabena woaho eƒe fiaɖuƒe la atsɔ ana ame bubuwo, ke menye woawo o. 5 “Ŋusẽ aɖo anyiehefia, si nye eƒe amegãwo dometɔ ɖeka ŋu; gake ame bubu akpɔ ŋusẽ wui, eye wòatsɔ ŋusẽ gã si keke ta wu ame kemɛ ƒe dziɖuŋusẽ la aɖu dzii. 6 “Le ƒe aɖewo megbe la, woawɔ ɖeka kple wo nɔewo, eye anyiehefia vinyɔnu ava dziehefia gbɔ, be woabla nu. Ke nyɔnu la malé alɔ si do ŋusẽe la ɖe te o; fia la mali ke o, eye eƒe alɔ hã mali ke o; woatsɔ nyɔnua ŋutɔ, ame siwo kplɔe vɛ, ame si dzii, kple ame si do ŋusẽe ɣemaɣi la ade asi. 7 Eye alɔ adze tso nyɔnu la ƒe kè me axɔ ɖe fia la teƒe, eye wòava aʋakɔ la gbɔ aho ɖe dziehefia ƒe mɔ́ sesẽ la ŋu, atso ɖe wo ŋu ahaɖu wo dzi. 8 Atsɔ woƒe mawuwo, woƒe galegbawo,* klosalonu kple sikanu xɔasiwo kpakple aboyomewo ayi Egipte. Anɔ adzɔge na dziehefia, 9 si ava anyiehefia ƒe fiaɖuƒe la me hena ƒe aɖewo, ke agbugbɔ ayi eya ŋutɔ ƒe anyigba dzi. 10 “Ke viawo adzra ɖo na aʋawɔwɔ, eye woaƒo aʋakɔ gã aɖe nu ƒu. Ava ƒo ɖi bibibi abe tsiɖɔɖɔ ene. Ke agbugbɔ, eye wòaho ayi aɖawɔ aʋa va ɖo keke eƒe mɔ́ sesẽ la gbɔ. 11 “Dzi aku anyiehefia la wòaho aɖawɔ aʋa kple eya, si nye dziehefia la; aƒo ameha gã aɖe nu ƒu, ke woatsɔ ameha la ade asi na fia kemɛa. 12 Eye woakplɔ ameha la adzoe. Eƒe dzi ado eɖokui ɖe dzi, eye wòana ame akpeakpewo nadze anyi; ke mawɔ eƒe ŋusẽ gã la ŋu dɔ o. 13 “Dziehefia la atrɔ agbɔ ava ƒo ameha gã aɖe nu ƒu wòasɔ gbɔ wu gbãtɔ; eye le ɣeyiɣiawo ƒe nuwuwu, le ƒe aɖewo megbe la, ava kple aʋakɔ gã kple aʋawɔnu geɖewo. 14 Ame geɖewo atso ɖe anyiehefia la ŋu ɣemaɣi. “Woakplɔ mia devi sẽŋutawo* ayi be woana ŋutega aɖe nava eme; ke womate ŋu anɔ te o. 15 “Dziehefia ava ƒu kpo, eye wòaxɔ du si ŋu gli sesẽwo le. Anyiehe ƒe alɔwo* manɔ te o, eye eƒe ame tiatiawo hã manɔ te o; ŋusẽ manɔ wo ŋu woanɔ te o. 16 Ame si ho ɖe eŋu la awɔ nu si dze eŋu, eye ame aɖeke manɔ te ɖe enu o. Ava tɔ ɖe Atsyɔ̃nyigba*+ la dzi, eye ŋusẽ anɔ esi be wòagblẽ nu. 17 Aɖoe kplikpaa be yeatsɔ yeƒe fiaɖuƒe la ƒe ŋusẽ katã ahoe, eye wòabla nu kple fia ma; awɔ nu si wòdi la ade goe. Woaɖe mɔ le nyɔnuwo ƒe vinyɔnu la ŋu nɛ be wòatsrɔ̃e. Vinyɔnu la manɔ te o, eye makpɔtɔ anye fia ma tɔ o. 18 Agatrɔ ɖe ƒutanyigbawo ŋu, eye wòaxɔ geɖewo. Ke aʋafia aɖe atsi eƒe vlodoame la nu, ale be eƒe vlodoame la nu natso. Ana wòatrɔ ava eya ŋutɔ dzi. 19 Agatrɔ ɖe eya ŋutɔ ƒe anyigba ƒe mɔ́ sesẽwo ŋu, ke akli nu adze anyi, eye womagakpɔe o. 20 “Ame aɖe axɔ ɖe eteƒe, ame si ana adzɔxɔla natsa le fiaɖuƒe dzeani la me, gake le ŋkeke ʋɛ aɖewo megbe la, woatsrɔ̃e, ke menye le dziku alo aʋa me o. 21 “Ame ɖigbɔ aɖe axɔ ɖe eteƒe, eye womade fiaɖuƒe la ƒe bubu eŋu o; ava esime woɖe dzi ɖi bɔkɔɔ,* eye wòatsɔ numevivi* axɔ fiaɖuƒe la. 22 Ke woakplɔ aʋakɔ siwo gbagba ɖi la adzoe le eya ta, eye woatsrɔ̃ wo; abe ale si woatsrɔ̃ nubabla+ ƒe Kplɔla+ la ene. 23 Le nu si wobla kplii ta la, anɔ alakpa dam, eye wòaho atsɔ dukɔ sue aɖe akpɔ ŋusẽe. 24 Age ɖe fiaɖuƒea ƒe nuto siwo me kesinɔnuwo bɔ ɖo la me esime woɖe dzi ɖi bɔkɔɔ,* eye wòawɔ nu si fofoawo kple tɔgbuiawo mewɔ o. Ama nuhaha kple aboyonu kpakple kesinɔnuwo ɖe wo dome; eye wòaɖo nugbe ɖe mɔ́ sesẽwo ŋu, gake hena ɣeyiɣi aɖe ko. 25 “Atsɔ aʋakɔ gã aɖe adzi eƒe ŋusẽ ɖe edzi ahado ŋusẽ eƒe dzi ɖe anyiehefia ŋu, eye anyiehefia la hã atsɔ aʋakɔ gã nyadri aɖe ŋutɔ adzra ɖo ɖe aʋa la ŋu. Ke manɔ te o, elabena woaɖo nugbe ɖe eŋu. 26 Ame siwo ɖua nu kplii lae ana wòadze anyi. “Ke eƒe aʋakɔ la nu ayi abe tɔsisie kplɔe dzoe ene, eye ame geɖewo atsi aʋa. 27 “Fia eve siawo ƒe dzi atrɔ ɖe nu gbegblẽ wɔwɔ ŋu, eye woanɔ kplɔ̃ ɖeka ŋu anɔ alakpa dam na wo nɔewo. Ke madze edzi o, elabena nuwuwu la ava le ɣeyiɣi ɖoɖi la dzi.+ 28 “Atsɔ nu geɖewo atrɔ ayi eƒe anyigba dzi, eye eƒe dzi atso ɖe nubabla kɔkɔe la ŋu. Awɔ nu si wòdi la ade goe, eye wòatrɔ ayi eƒe anyigba dzi. 29 “Ne ɣeyiɣi ɖoɖi la de la, agatrɔ ava, eye wòaho ɖe anyiehenyigba ŋu. Ke fifia ya manɔ abe tsã ene o, 30 elabena Kitim+ tɔdziʋuwo aho ɖe eŋu, eye woabɔbɔe ɖe anyi. “Atrɔ adzo ahagblɔ fɔbuamenyawo* ɖe nubabla kɔkɔe la ŋu+ ahawɔ nu si wòdi la ade goe; atrɔ adzo, eye wòatrɔ susu ɖe ame siwo gblẽ nubabla kɔkɔea ɖi la ŋu. 31 Alɔwo* ado tso eme; woagblẽ kɔ ɖo na kɔkɔeƒe la,+ si nye mɔ́ sesẽ la, eye woatsi gbe sia gbe vɔsa la nu.+ “Eye woaɖo ŋunyɔnu si ahe aƒedozuzu vɛ la anyi.+ 32 “Atsɔ numevivinyawo* akplɔ ame siwo wɔa nu vɔ̃ɖitɔe hedaa nubabla la dzi la ade xɔsegbegbe me. Ke dukɔ si nya woƒe Mawu la anɔ te ahawɔ nu ale si dze. 33 Ke ame siwo si gɔmesese deto le+ le dukɔ la dome ana gɔmesese nasu ame geɖewo si. Woadze anyi le yi, dzo, aboyo kple nuhaha ta ŋkeke aɖewo. 34 Ke ne wona wokli nu la, woakpe ɖe wo ŋu vie; eye ame geɖewo atsɔ numevivi* ava wɔ ɖeka kpli wo. 35 Woana ame siwo si gɔmesese deto le la dometɔ aɖewo nakli nu. Esia ayi edzi va se ɖe nuwuɣi la bene woadza wo ŋu, akɔ wo ŋu ahana woafu,+ elabena ɣeyiɣi ɖoɖi la ŋue wòku ɖo. 36 “Fia la awɔ nu si dze eŋu, eye wòado eɖokui ɖe dzi ahado gã eɖokui ɖe mawu sia mawu ŋu; agblɔ nya wɔmoyawo ɖe mawuwo dzi Mawu la ŋu.+ Adze edzi nɛ, va se ɖe esime fɔbuame la nawu enu; elabena ele be nu si woɖo la nava eme. 37 Mabu fofoawo ƒe Mawu ɖe ɖeke me o, eye mabu nyɔnuwo ƒe nu malɔ̃nugbɔa ɖe ɖeke me o. Mabu mawu bubu aɖeke ɖe ɖeke me o, ke boŋ ado gã eɖokui ɖe ame sia ame ŋu. 38 Atsɔ ŋutikɔkɔe ana mawu si le mɔ́ sesẽwo me boŋ; atsɔ sika, klosalo, kpe xɔasiwo kple nu veviwo ade bubu mawu si fofoawo menya o la ŋu. 39 Aɖo ŋu ɖe dutamawuwo ŋu ahawɔ nu* ale si wòdi ɖe mɔ́ sesẽ siwo li ke wu la ŋu. Ade bubu geɖe ame siwo katã de edzi* la ŋu, eye wòana woaɖu fia le ame geɖewo dome; eye wòama anyigba la na wo ɖe ga ta. 40 “Le nuwuɣi la, anyiehefia akpe kplii, eye woanɔ wo nɔewo tutum,* eye dziehefia atsɔ tasiaɖamwo, sɔdolawo kple tɔdziʋu geɖewo ava dze edzi; ava ƒo ɖi bibibi ato wo dzi abe tsiɖɔɖɔ ene. 41 Ava Atsyɔ̃nyigba*+ la hã dzi, eye woana dukɔ geɖewo nadze anyi. Ke ame siawoe ado le esi me: Edom, Moab kple Amon ƒe akpa vevitɔ. 42 Anɔ eƒe asi dom ɖa ɖe anyigbawo ŋu; eye Egipte-nyigba la mato le eme o. 43 Akpɔ ŋusẽ ɖe kesinɔnu ɣaɣla siwo nye sika kple klosalo kpakple Egipte ƒe nu veviwo katã dzi. Libiatɔwo kple Etiopiatɔwo adze eƒe afɔɖoƒewo yome. 44 “Ke ase nya tso ɣedzeƒe kple dziehe wòaɖe fu nɛ, eye wòaho kple dziku gã be yeagblẽ ame geɖewo ahatsrɔ̃ wo. 45 Atu eƒe fiagbadɔwo ɖe ƒu gã la kple Atsyɔ̃to*+ kɔkɔe la dome; ke eƒe nuwuwu ava, eye ame aɖeke maxɔ nɛ o.\n^ Alo, “ahazu mɔ́ sesẽ nɛ.”\n^ Alo, “adzodalawo.”\n^ Alo, “aʋakɔwo.”\n^ Alo, “Anyigba Nyui.”\n^ Agate ŋu afia, “ava le vo me.”\n^ Alo, “ayedzedze.”\n^ Agate ŋu afia, “le vo me.”\n^ Alo, “ahado dziku.”\n^ Alo, “aɖeŋanɛ; alakpa.”\n^ Agate ŋu afia, “Dutamawuwo akpe ɖe eŋu wòawɔ nu.”\n^ Agate ŋu afia, “ame siwo ŋu wòde asixɔxɔe.”\n^ Alo, “woalili dzo wo nɔewo ƒe dzo ŋu.”\n^ Alo, “To Dzeani.”


Ameka Gbɔe Wòtso—Wò Ŋutɔea Alo Wò Domenyiŋusẽfianue?\nGbetakpɔxɔ—Tata Si Míesrɔ̃na | June 2002\nGBE BUBU Albanian Arabic Bicol Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Croatian Czech Danish Dutch Estonian Eŋlisi Eʋegbe Finnish Franse Ga Georgian German Hiligaynon Hungarian Igbo Indonesian Italian Japanese Korean Latvian Lithuanian Malagasy Malayalam Myanmar Norwegian Papiamento (Aruba) Papiamento (Curaçao) Polish Portuguese Rarotongan Romanian Samoan Sepedi Setswana Shona Silozi Slovak Slovenian Spanish Sranantongo Swahili Swedish Thai Tsonga Turkish Ukrainian Urdu Vietnamese Zulu\nAmeka Gbɔe Wòtso—Wò Ŋutɔea Alo Wò Domenyiŋusẽfianue?\nDZƆDZƆMEŊUTINUNYALAWO le agbagba dzem vevie be yewoakpɔ ne domenyiŋusẽfianu gbɔe ahatsunono, vidzinu ɖeka tɔgbe tɔwo ƒe gbɔdɔdɔ, gbɔdɔdɔ yakatsyɔ, ŋutasesẽ, moyenuwɔna bubuwo, kple ku gɔ̃ hã tso. Ðe manye gbɔdzɔe be menye míawoe woabu míaƒe nuwɔnawo ƒe fɔe o ke boŋ ɖe míewɔa wo le esi míaƒe domenyiŋusẽfianuwo ƒonɛ ɖe mía nu ta oa? Enye amegbetɔ ƒe dzɔdzɔmenɔnɔme be míabu fɔ ame alo nu bubu aɖe ɖe míaƒe vodadawo ta.\nNe domenyiŋusẽfianuwoe míabu fɔe la, ekema dzɔdzɔmeŋutinunyalawo le gbɔgblɔm be woate ŋu azã nu gbagbe ƒe agbedomenyiŋusẽ tɔtrɔ atsɔ atrɔ woe ahaɖe nɔnɔme gbegblẽwo ɖa. Dzidzedze si wokpɔ nyitsɔ laa le amegbetɔ ƒe dzɔdzɔmefianu bliboa me kuku me na ŋusẽ yeye gaɖo mɔkpɔkpɔ siawo ŋu.\nGake wotu nuwɔna sia ɖe susua dzi be míaƒe domenyiŋusẽfianu ye naa míewɔa nuvɔ̃ kple vodadawo katã. Ðe kpeɖodzi geɖe su dzɔdzɔmeŋutinunyalawo si si dzi woanɔ te ɖo atsɔ nya ɖe míaƒe domenyiŋusẽfianuwo ŋua? Edze ƒã be, ŋuɖoɖoa alɔ alesi míebua mía ɖokui kple míaƒe etsɔmee ɖe eme vevie. Gake hafi míadzro kpeɖodziawo me la, ŋugbledede le ameƒomea ƒe dzɔdzɔme ŋu ana eme nakɔ.\nAlesi Nu Bliboa Dze Egɔmee\nAme geɖe nya nu, alo se nane ya teti, tso ame eve gbãtɔwo, Adam kple Xawa, ƒe nuvɔ̃ me dzedze le Eden-bɔa me ŋu. Ðe gbegblẽƒe vevi aɖe, si ŋu wotrɔ asi le be wòana woawɔ nuvɔ̃ ahagbe toɖoɖo godoo la, nɔ domenyiŋusẽfianu si wotsɔ wɔ woe me tso gɔmedzedzea?\nWo Wɔla, Yehowa Mawu, amesi ƒe dɔwɔwɔwo katã de blibo la, gblɔ be yeƒe anyigba dzi nuwɔwɔ si ƒo ɖesiaɖe ta la ‘nyo ŋutɔ.’ (Mose I, 1:31; Mose V, 32:4) Be wòaɖo kpe ŋudzedze si wòkpɔ ɖe eƒe nuwɔwɔwo ŋu dzi la, eyra atsu kple asi gbãtɔawo hegblɔ na wo be woadzi vi, ne woayɔ anyigba la dzi, ahaɖu yeƒe anyigba dzi nuwɔwɔwo katã dzi—asesẽ ŋutɔ be ame aɖe si meka ɖe eya ŋutɔ ƒe asinudɔwɔwɔwo dzi o la naɖe afɔ siawo.—Mose I, 1:28.\nBiblia gblɔ tso srɔ̃tɔ gbãtɔa wɔwɔ ŋu na mí be: “Mawu wɔ ame ɖe ye ŋutɔ ƒe nɔnɔme, Mawu ƒe nɔnɔme nue wòwɔe ɖo; ŋutsu kple nyɔnu wòwɔ.” (Mose I, 1:27) Esia mefia be wowɔ amegbetɔwo be woƒe dzedzeme naɖi Mawu o, elabena ‘Gbɔgbɔe Mawu nye.’ (Yohanes 4:24) Ke boŋ efia be wona mawumenɔnɔmewo kple agbenyuinɔnɔ ŋuti nunya kpakple dzitsinya amegbetɔwo. (Romatɔwo 2:14, 15) Wonye amesiwo si tiatiawɔblɔɖe hã nɔ, siwo ate ŋu ada nya akpɔ ahawɔ afɔ si woaɖe la ŋu nyametsotso.\nGake womegblẽ mía dzila gbãtɔwo ɖe yame mɔfiame manamana wo o. Ke boŋ woxlɔ̃ nu wo tso nusiwo ado tso nugbegblẽwɔwɔ me ŋu. (Mose I, 2:17) Eyata kpeɖodzia ɖee fia be esime agbenyuinɔnɔ ŋuti nyametsotso aɖe dze ŋgɔ Adam la, etiae be yeawɔ nusi dze nɛ abe nunyanu alo viɖenu ene la ɣemaɣi. Ewɔ ɖeka kple srɔ̃a le eƒe nugbegblẽwɔwɔa me le esi teƒe be wòabu ƒomedodo si le eya kple Ewɔla dome alo nusi eƒe nuwɔnaa agblẽ ɣeyiɣi didi ŋu. Edze agbagba hã emegbe be yeada fɔbubua ɖe Yehowa dzi, esime wògblɔ be nyɔnu si Wòtsɔ na ye lae ble ye.— Mose I, 3:6, 12; Timoteo I, 2:14.\nAlesi Mawu wɔ nui ɖe Adam kple Xawa ƒe nuvɔ̃a ŋu la me kɔ ƒã. Mete kpɔ be yeaɖɔ ‘nu gbegblẽ’ aɖe si le woƒe domenyiŋusẽfianuwo me ɖo o. Ke boŋ, ewɔ nusi wògblɔ na wo be eyae anye woƒe nuwɔnawo me tsonu la, esi wɔe be wova ku mlɔeba. (Mose I, 3:17-19) Blemaŋutinya gbãtɔ sia na alesi amegbetɔ ƒe agbenɔnɔ le la me kɔ ɖe edzi. *\nKpeɖodzi si Tsi Tre ɖe Nugbagbeŋutinunya Ŋu\nƔeyiɣi didi aɖee nye esia la, dzɔdzɔmeŋutinunyalawo le totrom le dɔ nyadri aɖe si nye domenyiŋusẽfianu si fiaa amegbetɔ ƒe wɔwɔme kple nuwɔna kpakple wo gbɔ kpɔnuwo la didi ŋu. Esi numekulawo ƒe ƒuƒoƒo ade tsɔ ƒe ewo ku nu mee la, domenyiŋusẽfianu si wobe enana susumedɔléle vɔ̃ɖi (Huntington’s disease) ŋue wòke ɖo, togbɔ be numekulawo menya alesi domenyiŋusẽfianua nana dɔléleae o hã. Gake esi Scientific American nɔ nyata kam tso numekuku sia ŋu la, eyɔ Harvard nugbagbeŋutinunyala Evan Balaban ƒe nyawo gblɔ, amesi gblɔ be “womakpɔ domenyiŋusẽfianu siwo nana nu gblẽna le ame ƒe susu ŋu la kpɔ gbeɖe o.”\nLe nyateƒe me la, agbagba siwo wodze le numekuku be yewoakpɔ domenyiŋusẽfianu siwo tututu nana amegbetɔ wɔa nu le mɔ aɖe nu la do kpo nu. Le kpɔɖeŋu me, Psychology Today me nyatakaka aɖe si ku ɖe agbagba siwo wodze be yewoadi domenyiŋusẽfianu siwo naa ame léa blanui ŋu gblɔ be: “Tagbɔdɔ sesẽwo ƒe ameléle kple enuléle ŋuti kɔntabubuwo na eme kɔ ƒã be, womate ŋu agblɔ be domenyiŋusẽfianuwoe henɛ vɛ o.” Nyatakaka la na kpɔɖeŋu aɖe be: “Amerika-vi siwo wodzi do ŋgɔ na ƒe 1905 dometɔ 1 le alafa me léa blanui le woƒe ƒe 75 xɔxɔ me. Le Amerikatɔ siwo wodzi le ƒe 50 megbe dome la, ame 6 le alafa me léa blanui le woƒe ƒe 24 xɔxɔ me!” Eyata eƒo eta be nusiwo ƒo xlã ame alo hadomegbenɔnɔ me nuwɔnawo koe ate ŋu ahe tɔtrɔ gã mawo vɛ kpata.\nNukae numekuku siawo kple bubu geɖe fia mí? Togbɔ be domenyiŋusẽfianu ate ŋu awɔ akpa aɖe le míaƒe amenyenye ŋu hã la, eme kɔ ƒã be ŋusẽkpɔɖeamedzinu bubuwo hã li. Vevitɔ aɖee nye míaƒe nutoa me, si ƒe nɔnɔmewo trɔ keŋkeŋ le egbeŋkekeawo me. Esime agbalẽ si nye Boys Will Be Boys nɔ nu ƒom tso nusi teƒe egbeŋkekea me sɔhɛwo kpɔna le modzakaɖeɖe xɔŋkɔwo me ŋu la, egblɔ be kakaɖedzi aɖeke meli be ɖeviwo atsɔ agbenyuinɔnɔ ƒe gɔmeɖose nyuiwo “atsii ne wotsɔ gaƒoƒo akpe gbogbowo le television dzi wɔna kple sinima siwo me wodzea amewo dzi le, daa tu wo, dea abi wo ŋu, ɖea dɔkavi dɔme na wo, tɔa hɛ wo alo wɔa nuvevi wo, alo flia wo la kpɔm, ne wosea hadzidzi siwo kafua nyɔnuwo gbɔ dɔdɔ sesẽe, ame ɖokui wuwu, atikevɔ̃ɖi zazã, aha muamewo nono, kple tɔtete ɖe ame ŋutɔ ƒe nukpɔsusu dzi la o.”\nEdze ƒã be Satana, “xexe sia me fia,” trɔ asi le nɔnɔme aɖe si kpɔa amegbetɔwo ƒe nudzodzro dzakaɖawo gbɔ ŋu. Eye amekae ate ŋu ake ɖi le ŋusẽ sesẽ si nɔnɔme ma kpɔna ɖe mí katã dzi ŋu?—Yohanes 12:31; Efesotɔwo 6:12; Nyaɖeɖefia 12:9, 12.\nAmeƒomea ƒe Xaxaa Dzɔtsoƒe\nAbe alesi míekpɔe xoxo ene la, ameƒomea ƒe kuxiwo dze egɔme esime ame eve gbãtɔawo wɔ nuvɔ̃. Nukae nye emetsonu? Togbɔ be menye Adam ƒe dzidzimeviwoe na Adam wɔ nuvɔ̃ o hã la, wotsɔ nuvɔ̃, blibomademade, kple ku dzi wo katãe wònye nusi ƒe dome wonyi le agbe me. Biblia ɖe eme be: “Esiaŋuti alesi to ame ɖeka dzi nuvɔ̃ la va xexeame, eye to nuvɔ̃ me ku la va, eye nenema ku la va to amewo katã dzi yi, esi wo katã wɔ nuvɔ̃ ŋuti la.”—Romatɔwo 5:12.\nAmegbetɔ ƒe blibomademade na wòdze nɔnɔme wɔnublanui me tẽ. Gake ema meɖee tso agbenyuinɔnɔ ƒe agbanɔamedziwo katã me o. Biblia fia be amesiwo xɔ ɖoɖo si Yehowa wɔ hena agbexɔxɔ dzi se hena woƒe agbenɔnɔ sɔ ɖe Mawu ƒe dzidzenuwo nu la akpɔ eƒe amenuveve. Le Yehowa ƒe amenuveve ta la, ewɔ ɖoɖo aɖe nublanuikpɔkpɔtɔe be yeaɖe ameƒomea, be yeagbugbɔ nusi Adam bu la aƒle le kpɔɖeŋumɔ nu. Ðoɖo mae nye Via deblibo, Yesu Kristo, ƒe tafevɔsa, amesi gblɔ be: “Ale gbegbe Mawu lɔ̃a xexeame bena, wòtsɔ ye ŋutɔ ƒe Tenuvi hena, bena amesiame, si xɔa edzi sena la, mele tsɔtsrɔ̃ ge o, ke boŋ wòakpɔ agbe mavɔ.”—Yohanes 3:16; Korintotɔwo I, 15:21, 22.\nApostolo Paulo ɖe eƒe ŋudzedzekpɔkpɔ deto fia ɖe ɖoɖo sia ŋu. Egblɔ be: “O, nye nublanuitɔ! Amekae aɖem tso kuŋutilã si me mahã? Meda akpe na Mawu to Yesu Kristo, mía Aƒetɔ, la dzi!” (Romatɔwo 7:24, 25) Paulo nyae be ne gbɔdzɔgbɔdzɔ na yewɔ nuvɔ̃ la, yeate ŋu ato Yesu Kristo ƒe tafevɔsa dzi abia be Mawu natsɔe ake ye. *\nAbe alesi wònɔ le ƒe alafa gbãtɔ me ene la, Biblia ƒe nyateƒea ƒe sidzedze vavãtɔ va su ame geɖe siwo nɔ agbe vloe tsã alo mɔkpɔkpɔ aɖeke meganɔ wo si o si egbea eye wowɔ tɔtrɔ siwo hiã, hesu te axɔ Mawu ƒe yayrawo. Tɔtrɔ siwo wòhiã be woawɔ la menɔ bɔbɔe o, egahiã be wo dometɔ geɖe nanɔ avu wɔm kple nɔnɔme gbegblẽwo kokoko. Gake Mawu ƒe kpekpeɖeŋu wɔnɛ be wote ŋu léa woƒe nuteƒewɔwɔ me ɖe asi hekpɔa dzidzɔ le esubɔsubɔ me. (Filipitɔwo 4:13) De ŋugble le ame aɖe si wɔ tɔtrɔ gãwo be yeadze Mawu ŋu la ƒe kpɔɖeŋu ɖeka pɛ ko ŋu kpɔ.\nNuteƒekpɔkpɔ Dedziƒoname Aɖe\n“Esime menye ŋutsuvi sue nɔ sukukpo dzi la, meƒo ɖokuinye ɖe ŋutsu kple ŋutsu ƒe gbɔdɔdɔ me, togbɔ be nyemebu be menye ŋutsugbɔdɔla o hã. Dzinyelawo gbe wo nɔewo, eyata dzilawo ƒe lɔlɔ̃ si nyemekpɔ gbeɖe o la dzroam vevie. Esi mewu suku nu la, wozi dzinye de asrafodɔ me. Ŋutsu siwo dɔa wo nɔewo gbɔ ƒe ƒuƒoƒo aɖe nɔ asrafonɔƒe si te ɖe tɔnye ŋu la me. Meva ʋã ŋu alesi wonɔa agbee, eyata mete hadede kpli wo. Le nye hadede kpli wo ƒe ɖeka megbe la, mete ɖokuinye bubu ŋutsugbɔdɔlae. ‘Mebu be nenemae mele, eye nyemate ŋu awɔ naneke le eŋu o.’\n“Mete lingo [si nye ŋutsugbɔdɔlawo ƒe gbe] sɔsrɔ̃ eye medea ŋutsu siwo dɔa ŋutsu gbɔ ƒe kpekpewo, afisi atikevɔ̃ɖiwo kple aha sesẽwo kpɔkpɔ le bɔbɔe le. Togbɔ be edzena le gota abe nusi me dzidzɔ le hedzroa ame hã la, enyɔ ŋu ŋutɔ. Mesenɛ le ɖokuinye me be nuwɔna siawo mele dzɔdzɔme nu o eye viɖe aɖeke mado tso eme o.\n“Meva ke ɖe Yehowa Ðasefowo ƒe Fiaɖuƒe Akpata aɖe ŋu le du sue aɖe me, esime kpekpea nɔ edzi yim. Mege ɖe eme hese nuƒo si ku ɖe nɔnɔme siwo anɔ etsɔme Paradisoa me ŋu. Le ema megbe la, medo go Ðasefoawo dometɔ aɖewo eye wokpem be mava nutome sue takpekpe aɖe. Mede eye—ƒome kpɔdzidzɔ siwo le subɔsubɔm ɖekae—kpɔkpɔ nye ɖeɖefia aɖe nam. Ðasefoawo te Biblia la sɔsrɔ̃ kplim.\n“Togbɔ be esesẽ nam hã la, mete nusiwo srɔ̃m menɔ le Biblia me la ŋudɔwɔwɔ. Mete ŋu dzudzɔ nye nuwɔna makɔmakɔawo katã. Le ɣleti 14 ƒe nusɔsrɔ̃ megbe la, metsɔ nye agbe ɖe adzɔgbee na Yehowa hexɔ nyɔnyrɔ. Esiae nye zi gbãtɔ le nye agbe me, si xɔlɔ̃ vavãwo su asinye. Mete ŋu kpe ɖe ame bubuwo ŋu wosrɔ̃ Biblia me nyateƒea, eye fifia, menye subɔsubɔdɔwɔla le Kristo-hamea me. Yehowa yram nyateƒe.”\nMíawo Gbɔe Wòtso\nAgbagbadzedze be míada nu baɖa siwo míewɔna ƒe agba bliboa ɖe míaƒe domenyiŋusẽfianuwo dzi makpɔ nyaa gbɔ o. Le esi esia nakpe ɖe mía ŋu míakpɔ míaƒe kuxiwo gbɔ alo aɖu wo dzi teƒe la, Psychology Today gblɔ be esia “anɔ mía fiam be naneke manya wɔ le míaƒe kuxiwo ŋu o. Le esi teƒe be wòaɖe kuxi siawo ƒe agbogbo dodo dzi akpɔtɔ la, edze abe ɖe wòganyraa wo ɖe edzi wu ene.”\nEnye nyateƒe be ele be míate kame kple ŋusẽkpɔɖeamedzi sesẽ aɖewo, siwo ƒe ɖewoe nye míaƒe dzodzro vɔ̃wo kple agbagba siwo dzem Satana le be yeana be míagaɖo to Mawu o. (Petro I, 5:8) Enye nyateƒe hã be míaƒe domenyiŋusẽfianuwo ate ŋu akpɔ ŋusẽ ɖe mía dzi le mɔ aɖewo nu ya. Gake mefia be kpeɖeŋutɔ aɖeke meli na mí o. Hati sẽŋu—siwo nye Yehowa, Yesu Kristo, Mawu ƒe gbɔgbɔ kɔkɔe, eƒe Nya Biblia la, kple Kristo-hamea—le Kristotɔ vavãwo si.—Timoteo I, 6:11, 12; Yohanes I, 2:1.\nHafi Israel-dukɔ naɖo Ŋugbedodonyigbaa dzi la, Mose ɖo ŋku agbanɔamedzi si le wo dzi le Mawu gbɔ la dzi na wo be: ‘Metsɔ agbe kple ku, yayra kple fiƒode le mia ŋku me ɖom. Eyata mitia agbe, be mia kple wò dzidzimeviwo mianɔ agbe, eye nalɔ̃ Yehowa, wò Mawu la, ɖo to eƒe gbe, eye naku ɖe eŋu.’ (Mose V, 30:19, 20) Nenema ke egbea hã, agba le amesiame dzi be woawɔ eya ŋutɔ ƒe nyametsotso le Mawu subɔsubɔ kple wɔwɔ ɖe eƒe nudidiwo dzi me. Wò ŋutɔe awɔ wò tiatia.—Galatiatɔwo 6:7, 8.\n^ mm. 10 Kpɔ Nyɔ! October 8, 1996, axa 16-22.\n^ mm. 19 Kpɔ agbalẽ si nye Sidzedze si Kplɔa Ame Yia Agbe Mavɔ Me, axa 62-9, si Yehowa Ðasefowo ta.\nÐe gbegblẽƒe aɖe nɔ Adam kple Xawa ƒe domenyiŋusẽfianu me si ta woawɔ nuvɔ̃ godooa?\nÐe wòle be amesiame natsɔ eya ŋutɔ ƒe nyametsotso me tsonuwo ƒe agbaa?\nDrug user: Godo-Foto\n[Nɔnɔmetata si le axa 11]\nAgbagba si wodze be woakpɔ amegbetɔ ƒe nuwɔnawo gbɔ tsonu le domenyiŋusẽfianu me medze edzi o\nNusi Biblia gblɔ la tsɔtsɔ de dɔwɔna me ate ŋu akpe ɖe dzianukwaretɔwo ŋu be woawɔ tɔtrɔ\nƉoe Ɖe Amewo Ɖoe Ɖe Amewo Ameka Gbɔe Wòtso—Wò Ŋutɔea Alo Wò Domenyiŋusẽfianue?\nw02 6/1 axa 9-12\nNukae Nye Wò Nukpɔsusu le Ku Ŋu?\nŊkuléle Ðe Ku Ŋuti Nyakpakpa Aɖewo Ŋu Nyuie\nKpɔ Dzidzɔ Ðe Yehowa Ƒe Dzɔdzɔenyenye Ŋu\nWokɔ Wo Ŋu Hena Dɔ Nyuiwo Wɔwɔ\nMawusosroɖagbenɔnɔ Na Mekpɔ Yayra\nKeke Ðe Nyateƒea Ŋu le Afisi Womekpɔ Mɔ Nɛ Le O\nText Agbalẽ siwo le mɔ̃ dzi ƒe kɔpiwɔwɔ ƒe tiatiawo GBETAKPƆXƆ—TATA SI MÍESRƆ̃NA June 2002\nƉoe Ɖe Amewo Ɖoe Ɖe Amewo GBETAKPƆXƆ—TATA SI MÍESRƆ̃NA June 2002\nGBETAKPƆXƆ—TATA SI MÍESRƆ̃NA June 2002


GBE BUBU Albanian Amharic Arabic Chichewa Croatian Czech Danish Dutch Estonian Eŋlisi Eʋegbe Finnish Franse Georgian German Hiligaynon Hungarian Igbo Indonesian Italian Japanese Korean Latvian Lithuanian Malagasy Norwegian Papiamento (Curaçao) Polish Portuguese Romanian Russian Setswana Slovak Slovenian Spanish Swahili Swedish Tagalog Thai Turkish Ukrainian\n“Ðeko wòle abe nuwɔametɔ nyenye ene. Enye dzidɔ si womate ŋu ada o.”—Robert.\nALEAE ŋutsu aɖe, si wotsɔ na tso edziɣi ke be woaxɔ nyi la, ɖɔ eƒe agbee. Eyi edzi be: “Gbesiagbe kloe le wò agbe me la, enyea ame ƒe didi vevie be yeakpɔ ŋuɖoɖo na biabia siwo nye, Amekawoe nye nye ƒometɔwo ŋutɔŋutɔ? Afikae wole? Nukatae wogblẽm ɖi?”\nChantial, amesi fofo woxɔ nyi, fa konyi be yemenya amesiwo nye ye tɔgbui kple mama ŋutɔŋutɔwo o. Egblɔ be: “Mesena le ɖokuinye me be wobam le esi nyruiwo, tasiwo, kple nɔviwo mele asinye made ha kpli o ta.” Menye ɖevi siwo woxɔ nyi la katãe sena le wo ɖokui me alea o. Gake wo dometɔ aɖewo senɛ nenema. Nukatae?\nNusita Wodoa Dziku Ðo\nEnyanya be ɖe woklã ame ɖa tso ame ƒe ƒometɔwo ŋutɔŋutɔ ŋu ate ŋu ana seselelãmekuxi sesẽwo naɖe fu na ɖevi vevie. Catrina, si woxɔ nyi esime wònye ɖevi sue la, gblɔ be: “Dzi kuam ŋutɔ elabena nyemenya nusitae danye tsɔm na be woaxɔ anyi o. Mese le ɖokuinye me be danye gbem le esi nyemedze tugbe henya kpɔ o ta. Ne ɖe wòna mɔnukpɔkpɔm la, menya be mate ŋu ana wòada ɖe dzinye hafi. Ðeko danye si dzim la ŋu bubu nana medoa dziku ɖe edzi ɣesiaɣi.”\nNenema kee ƒomedodo si nɔ Catrina kple amesiwo xɔe nyi dome hã meva nɔ nyonyom kura o. Egblɔe be: “Mese le ɖokuinye me be amesiwo xɔm nyi la ɖem ɖa tso danye ŋutɔŋutɔ ŋu. Eyata meɖe nye dzikua ɖe wo ŋu.” Ẽ, dzikue nye nusi amewo va dona ɣeaɖewoɣi le esi wotsɔ wo na be woaxɔ wo anyi ta.\nAfɔku ate ŋu anɔ dzikudodo ma tɔgbe me. Abe alesi Catrina ƒe nya ɖee fia ene la, ɣeaɖewoɣi la, àɖe wò dziku afia le mɔ gbegblẽ nu alo aɖee ɖe ame bubuwo ŋu. Biblia xlɔ̃ nu be: “Wò dɔmedzoe nu nefa, eye nadzudzɔ dzikudodo.” (Psalmo 37:8) Aleke nàte ŋu awɔ emae? Mawu ƒe Nya gblɔ hã be: “Amesi gbɔa dzi blewu la, nunyalae.” (Lododowo 19:11) Wò nɔnɔmea gɔmesese nyuie ate ŋu akpe ɖe ŋuwò naɖe wò dzikua dzi akpɔtɔ. Le mɔ ka nu?\nNuŋububu Gbegblẽwo Ðɔɖɔɖo\nNugɔmesese deto ate ŋu akpe ɖe ŋuwò nàlé ŋku ɖe nuŋububu siwo nana wò dziku flana ɖe edzi la ŋu. Le kpɔɖeŋu me, ne ɖe woxɔ wò nyi la, ɖe nètsɔnɛ be nanee gblẽ le ye ŋu tae ye dziwòlawo tsɔ ye na be woanyia? Nenemae Catrina se le eɖokui me. Gake nenemae wònɔna ɣesiaɣia? Manya wɔ be míanya nusi ʋã dziwòlawo o, gake susu nyuiwo li siwo ta wòanyo be nàƒo asa na nuŋububu gbegblẽ mawo. Ne èbu eŋu kpɔ la, nukatae dzilawo tsɔa wo viwo nana zi geɖe be woanyi? Enuenu la, wosena le wo ɖokui me be naneke megali yewoawɔ tso eŋu o.\nBu Mose ƒe kpɔɖeŋua ŋu kpɔ. Biblia ƒe nuŋlɔɖi si le Mose II ta 2 gblɔ na mí be esi Egiptetɔ Farao de se be woawu Israel-viwo ƒe vidzĩ siwo nye ŋutsuwo katã la, Yoxebet tsɔ viaŋutsuvi, Mose, si nye vidzĩ la ɣla ɣleti etɔ̃ sɔŋ. Mlɔeba la, eɣaɣla megava nɔ bɔbɔe o, ke hã mate ŋu akpɔ via wuwu teƒe o. Eyata “esi megate ŋu nɔ eɣlam o la, etsɔ kusi, si wotsɔ aɖa lɔ̃e, eye wòtree kple aŋɔ keŋ, emegbe la etsɔ ɖevi la mlɔ me, eye wòkɔe ɖada ɖe Nil-tɔsisi to le aƒlawo me.”—Mose II, 2:3.\nÐikeke mele eme o be esesẽ nɛ ŋutɔ be woagblẽ via ɖi alea. Gake nukae wòagate ŋu awɔ? Lɔlɔ̃ si nɔ esi na viae ʋãe wòwɔ nusi wòsusu be eyae nyo wu. Dzidzɔtɔe la, vianyɔnu nɔ eŋu dzɔm le adzɔge vie vaseɖe esime wòkpɔ be wofɔ ye nɔviŋutsu si nye vidzĩ la dedie. Anɔ eme be dada si tsi dzi lae bia tso esi be wòawɔ ema.\nNyateƒee, menye nɔnɔme si bia be woawɔ nu kpata alea tɔgbee dzɔna le vi siwo katã wotsɔna nana be woanyi la gome ya o, gake susuawo ɖia wo nɔewo zi geɖe. Robert gblɔ be: “Gbɔmeyavie menye. Anye ne dzinyekpɔkpɔ da agba kpekpe ɖe danye dzi, le esi ɖevi bubuwo nɔ ƒomea me ta. Anya bui be ade dzinye wu ne yetsɔm na be woaxɔ anyi.”\nLe nyateƒe me la, susu geɖewo li si tae wotsɔa ɖeviwo nana ƒome bubuwo be woaxɔ wo anyi ɖo. Gake abe alesi kpɔɖeŋu siawo fia ene la, mefia kokoko be vidada la léa fu via alo kpɔ nɔnɔme gbegblẽ aɖe le eŋu ta o. Zi geɖe la, vidada la bunɛ vevie be ade ɖevia dzi wu ne ƒome bubu aɖe xɔe nyi.\nAsixɔxɔ si Le Lɔlɔ̃ Ðeɖe Fia Ŋu\nNugɔmesese deto ate ŋu akpe ɖe ŋuwò ɖe edzi ne èbu nusita woxɔ wò nyi ŋu. Gabu Mose ƒe kpɔɖeŋua ŋu ake. Eteƒe medidi o, “Farao ƒe vinyɔnuvi la fɔe, eye wònyii, be wòanye eya ŋutɔ via.” (Dɔwɔwɔwo 7:21) Nukae ʋã Farao ƒe vinyɔnuvia be wòalɔ faa akpɔ ɖevi si wònya nyuie be enye Hebritɔ siwo wobe woawu la ta? Biblia gblɔ be: ‘Ŋutsuvia nɔ avi fam. Esia wɔe be eƒe nu wɔ nublanui nɛ.’ (Mose II, 2:6) Ẽ, menye fue wolé Mose tae wotsɔe na be woaxɔ anyi o, ke boŋ le esi wolɔ̃e tae.\nÐevi geɖe siwo woxɔ nyi va kpɔnɛ dzea sii be menye ɖe yewo dzilawo gblẽ yewo ɖi o—togbɔ be esia dzɔna zi geɖe egbea hã—ke boŋ ɖee wotsɔa yewo na habɔbɔ siwo akpɔ egbɔ be woakpɔ yewo dzi nyuie. Eye ame aɖewo va xɔa wo ɖanyina le esi wolɔ̃ wo vevie hedi be yewoakpɔ wodzi ta. Ðe woate ŋu agblɔ esia tɔgbe le gowòmea? Susu ɖoɖo lɔlɔ̃ si wotsɔ na wò ŋu kple asixɔxɔ dede eŋu ate ŋu akpe ɖe ŋuwò naɖe veve ɖesiaɖe si nàse dzi akpɔtɔ.\nGakpe ɖe eŋu la, amesiwo menye ƒome si xɔ wò nyi la me tɔ o alɔ̃ wò. Ne èle Kristo-hamea me la, àkpɔ vi siwo gbɔgbɔ me dadawo, fofowo, nɔvinyɔnuwo, kple nɔviŋutsuwo ƒe amesinɔnɔ ɖena la. (Marko 10:29, 30) Kristotɔ hamemegãwo ate ŋu anye “sitsoƒe tso ya nu, bebeƒe tso tsidzadza nu, tɔʋu le gbegbe kple agakpe gã nyadri ƒe vɔvɔli le kuɖiɖinyigba dzi.” (Yesaya 32:2) Megahe ɖe megbe le hati Kristotɔ tsitsiwo didi be yeagblɔ yeƒe dzimenyawo na wo me o. Na woanya nusi le susu kple dzi me na wò.\nRobert se le eɖokui me be ele be yeatu ƒomedodo sẽŋuwo ɖo le Kristo-hamea me. Elɔ̃ ɖe edzi be: “Alesi mesenɛ le ɖokuinye me be metsi asi la gakpɔtɔ li ya. Gake lɔlɔ̃ si nye gbɔgbɔmeƒomea ɖena fiam la ɖea edzi kpɔtɔna wòzua nu sue aɖe ko.”\nÀte Ŋu Akpɔ Dzidzedze\nEyata tsi tre ɖe nukpɔsusu gbegblẽwo ŋu. Esi ƒe ɖewo enye ebubu be ɖewohĩ yemakpɔ dzidzedze le agbe me o le esi woxɔ wò nyi ta. Nuŋububu gbegblẽ mawo ate ŋu aɖe dzi le ƒowò ŋutɔ! (Lododowo 24:10) Tsɔ kpe ɖe eŋu la, kpeɖodzi aɖeke mele wo ŋu o.\nÐo ŋku edzi be Mose wɔ mɔnukpɔkpɔ siwo su esi la ŋudɔ nyuie. Biblia gblɔ be: “Wofia Egiptetɔwo ƒe nunyawo katã Mose, eye wòsẽ ŋu le eƒe nyawo kple dɔwɔwɔwo me.” (Dɔwɔwɔwo 7:22) Vevietɔ wu la, Mose xɔ gbɔgbɔmenufiame—ale gbegbe be Fofoa si le dziƒo, Yehowa, nye ame ŋutɔŋutɔ nɛ. (Hebritɔwo 11:27) Ðe wòkpɔ dzidzedze le agbe mea?\nMose va zu dukɔ sẽŋu aɖe si me tɔwo anɔ miliɔn etɔ̃ alo wu nenema kplɔla emegbe. Eva zu nyagblɔɖila, ʋɔnudrɔ̃la, kplɔla, ŋutinyaŋlɔla, Se ƒe nubablaa domenɔla, kple Biblia-gbalẽ atɔ̃ gbãtɔawo ŋlɔla. Tsɔ kpe ɖe eŋu la, wogblɔ le eŋu be eyae ŋlɔ Hiob ƒe agbalẽa kple Psalm 90. Ẽ, Mose kpɔ dzidzedze le agbe me. Ðevi geɖe siwo woxɔ nyi hã kpɔ dzidzedze nenema ke, eye nenemae wò hã àte ŋu akpɔ dzidzedzee.\nRobert dzi vi eve eye wònye hamemegã le Kristo-hamea me fifia. Esi wòɖo ŋku ƒe siwo me woxɔe nyi dzi la, egblɔ be: “Meva kpɔe be mele be mana nusiwo ŋu nyemate ŋu awɔ naneke le o la nanɔ fu ɖem nam o ke boŋ be makpɔ ŋudzedze ɖe yayra siwo mekpɔ la ŋu.”\nEɖanye ame gbɔe nèle fifia loo alo ɖe woxɔ wò le nyinyim o, nuŋububu gbegblẽwo ate ŋu aɖe fu na wò ɣeaɖewoɣi. Gake dze agbagba nàtsɔ nu nyuiwo ŋu bubu aɖo wo teƒe. Filipitɔwo 4:8, 9 do ŋugbe be “ŋutifafa Mawu la anɔ anyi kpli” wò ne ‘eyi edzi susua’ nusiwo dzea Mawu ŋu la ŋu. Gake afɔ nyui bubu kawo hãe nàgate ŋu aɖe be nàkpɔ dzidzedze esi nègakpɔtɔ le amesiwo xɔ wò le nyinyim la gbɔ? Nyati aɖe ava va ɖe esia yome aɖo biabia ma ŋu.\nNe èle numeɖeɖe bubuwo dim alo nèdi be ame aɖe nava wɔ aƒeme Biblia nusɔsrɔ̃ femaxee kpli ye la, ke taflatse ŋlɔ agbalẽ ɖo ɖe Jehovah’s Witnesses, P. O. Box GP 760, Accra, Ghana, alo nàzã adrɛs si sɔ le axa 5 lia.\nWò xɔxɔ aɖanyi enye kpeɖodzi be ame aɖe lɔ̃ wò ale gbegbe be wòdi be nàzu yeƒe ƒomea me tɔ ne yeakpɔ dziwò\nƉoe Ɖe Amewo Ɖoe Ɖe Amewo Nukatae Wòle Be Woaxɔm Anyi?\ng03 5/8 axa 30-32


Yi Edzi Nàtsɔ Ðokuiwò Ana Le Wò Srɔ̃ɖeɖea Me\nGbetakpɔxɔ | November 2008\nGBE BUBU Afrikaans Albanian Amharic Arabic Armenian Azerbaijani Azerbaijani (Cyrillic) Brazil Tokunɔgbe Bulgarian Cebuano Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Croatian Czech Danish Dutch Efik Estonian Eŋlisi Eʋegbe Finnish Franse Ga Georgian German Greek Haitian Creole Hebrew Hiligaynon Hindi Hungarian Icelandic Igbo Iloko Indonesian Isoko Italian Japanese Kannada Kinyarwanda Kirghiz Korean Lingala Lithuanian Macedonian Malagasy Malayalam Maya Myanmar Norwegian Oromo Ossetian Persian Polish Portuguese Punjabi Quechua (Bolivia) Rarotongan Romanian Russian Samoan Sepedi Serbian Sesotho (Lesotho) Setswana Sinhala Slovak Slovenian Solomon Islands Pidgin Spanish Sranantongo Swahili Swedish Tagalog Tamil Tatar Telugu Thai Tsonga Turkish Twi Ukrainian Vietnamese Xhosa Zulu\nNu Vevi Siwo Naa Ƒomewo Kpɔa Dzidzɔ\nSrɔ̃nyɔnua gblɔ be: “Mede dzesii ɣeaɖeɣi be srɔ̃nye Michael megadoa vivi ɖe ŋunye o, eye megakɔa ŋkume ɖe ɖeviawo hã o. * Ete nɔnɔme sia ɖeɖe fia esi míexɔ Internet ɖe aƒe me teti ko, eye ewɔ nam be enɔa amamaɖeɖenuwɔnawo kpɔm le kɔmpiuta dzi. Le zã aɖe me, esime ɖeviawo yi ɖamlɔ anyi la, meƒoe ɖe enu wòʋu eme be, yenɔa amamaɖeɖenuwɔnawo kpɔm le Internet dzi. Nye dzi gbã vevie. Nyemexɔe se be nu sia ate ŋu adzɔ ɖe dzinye o. Nyemegaka ɖe eya amea dzi kura o. Nu si gagblẽ nya la ɖe edzie nye be nye dɔwɔhati aɖe te ahiãmoɖoɖo nam nyitsɔ laa.”\nSrɔ̃ŋutsua gblɔ be: “Ɣeaɖeɣi va yi la, srɔ̃nye Maria kpɔ foto aɖe le míaƒe kɔmpiuta dzi, eye wòbia nyam ku ɖe eŋu. Esi meʋu eme nɛ be mekpɔa amamaɖeɖenuwɔnawo le Internet dzi edziedzi la, edo dziku vevie. Edze ŋukpe dzi nam ŋutɔ, eye nye dzitsinya bu fɔm vevie. Ðeko mesusu be míaƒe srɔ̃ɖeɖea ƒe nuwuƒee nye ema.”\nNU KAE nèsusu be eyae nye kuxia le Michael kple Maria ƒe srɔ̃ɖeɖea me? Ðewohĩ àsusui be amamaɖeɖenuwɔnawo kpɔkpɔ koŋ ye nye Michael ƒe kuxia. Gake abe ale si Michael va kpɔe dze sii ene la, nane si yi ŋgɔ wu gbɔe kuxia tso—eyae nye be wometsɔ wo ɖokuiwo na wo nɔewo le srɔ̃ɖeɖea me o. * Esime Michael kple Maria ɖe wo nɔewo teti la, wonɔ mɔ kpɔm be lɔlɔ̃ kple vivisese anɔ yewoƒe srɔ̃ɖeɖea me. Gake abe ale si wònɔna le atsu kple asi geɖewo gome ene la, woƒe ɖokuitsɔtsɔ na wo nɔewo le srɔ̃ɖeɖea me me va gbɔdzɔ, eye womegava nɔa kplikplikpli o.\nÐe nèsena le ɖokuiwò me be kadodo si le mia kple srɔ̃wò dome la me va gbɔdzɔ esime ƒeawo va le yiyima? Àdi be yeaɖɔ nɔnɔmea ɖoa? Ne èɖo eŋu be ɛ̃ la, ke ahiã be nàkpɔ ŋuɖoɖo na nyabiase etɔ̃ siawo: Nu kae wòfia be nàtsɔ ɖokuiwò ana le wò srɔ̃ɖeɖea me? Kuxi kawoe ate ŋu agblẽ ɖokuitsɔtsɔna sia me? Eye nu kae nàte ŋu awɔ bene wò ɖokuitsɔtsɔna le srɔ̃ɖeɖea me me nagasẽ ɖe edzi?\nNu Kae Wòfia Be Woatsɔ Ame Ðokui Ana Le Srɔ̃ɖeɖea Me?\nAleke nàɖe ɖokuitsɔtsɔna le srɔ̃ɖeɖe me gɔmee? Ame geɖe agblɔ be efia be nàtsɔ wò agbanɔamedzi le srɔ̃ɖeɖea me. Le kpɔɖeŋu me, atsu kple asi aɖe akpɔtɔ anɔ wo nɔewo gbɔ le ɖeviawo ta, alo esi wobui be enye yewoƒe agbanɔamedzi tso Mawu, ame si nye srɔ̃ɖeɖe Gɔmeɖoanyila, la gbɔ ta. (1 Mose 2:22-24) Kakaɖedzitɔe la, susu nyuiwoe nye emawo, eye woate ŋu akpe ɖe srɔ̃tɔwo ŋu woanɔ te ɖe nɔnɔme sesẽwo nu dzidzedzetɔe. Gake hafi srɔ̃tɔwo nate ŋu akpɔ dzidzɔ le srɔ̃ɖeɖea me la, menye ɖeko woabui be enye yewoƒe agbanɔamedzi be yewoanɔ yewo nɔewo gbɔ ko o, ke boŋ ebia nu geɖe wu ema.\nYehowa Mawu ɖoe be srɔ̃ɖeɖe nahe dzidzɔ kple dzidzeme deto vae na srɔ̃tɔwo. Eɖoe be ŋutsu ‘nakpɔ dzidzɔ le srɔ̃a ŋu,’ eye srɔ̃nyɔnu nalɔ̃ srɔ̃a ahase le eɖokui me be ye srɔ̃ lɔ̃ ye abe ale si wòlɔ̃a eya ŋutɔ ƒe ŋutilã ene. (Lododowo 5:18; Efesotɔwo 5:28) Be ɖekawɔwɔ ma nanɔ anyi la, ele be srɔ̃tɔwo nasrɔ̃ ale si woaka ɖe wo nɔewo dzi. Ele vevie hã be woana xɔlɔ̃wɔwɔ si nɔa anyi ɖaa nanɔ wo dome. Ne srɔ̃ŋutsu kple srɔ̃nyɔnu dzea agbagba be yewoaka ɖe yewo nɔewo dzi ahazu xɔlɔ̃ veviwo la, woƒe ɖokuitsɔtsɔna le srɔ̃ɖeɖea me adzi ɖe edzi. Wo dome ava nɔ kplikplikpli ale gbegbe be ɖeko wo ame evea woava nɔ abe “ŋutilã ɖeka” ene abe ale si Biblia ɖɔe ene.—Mateo 19:5.\nEya ta woate ŋu atsɔ ɖokuitsɔtsɔna asɔ kple simitiba si wotsɔ lé xɔ sesẽ aɖe ƒe xɔtukpewo ɖekae. Nu vovovo siwo nye ke, simiti, kple tsi ye wotsɔ nyaa simitiba. Le mɔ ma ke nu la, nu vovovo siwo dometɔ aɖewoe nye ame ƒe agbanɔamedzi tsɔtsɔ, kaka ɖe ame nɔewo dzi, kple xɔlɔ̃wɔwɔ ye ɖokuitsɔtsɔna nye. Nu kae ate ŋu agbɔdzɔ kadodo ma me?\nNu Kawoe Nye Kplamatsɛdonuawo?\nÐokuitsɔtsɔna bia kutrikuku kple ɖokuitsɔtsɔsavɔ. Ebia be nàlɔ̃ faa atsɔ wò ŋutɔ wò didiwo asa vɔe be nàdze srɔ̃wò ŋu. Ke hã, nukpɔsusu si nye be woatsɔ ame ƒe didiwo asa vɔ ɖe ame bubu tɔwo ta medoa dzidzɔ na ame akpa gãtɔ o, eye ame aɖewo gɔ̃ hã susu be mesɔ o. Zi geɖe la, hafi woawɔ nane la, wobiana be ‘viɖe kae makpɔ tso eme.’ Gake bia ɖokuiwò be, ‘Ðokuitɔdila nenie menya siwo le dzidzɔ kpɔm le woƒe srɔ̃ɖeɖe me?’ Anɔ eme be ƒãa hafi nàkpɔ ɖe. Nu ka tae? Ame si nye ɖokuitɔdila la madi be yeatsɔ ye ɖokui ana le srɔ̃ɖeɖea me ne ehiã be wòatsɔ nanewo asa vɔe o, vevietɔ ne makpɔ naneke tso nu suesue siwo wòatsɔ asa vɔe la me enumake o. Aleke kee srɔ̃tɔ aɖewo ɖalɔ̃ wo nɔewo le gɔmedzedzea me o, ne wometsɔ wo ɖokuiwo na wo nɔewo le srɔ̃ɖeɖea me o la, vivisese manɔ srɔ̃ɖeɖea me o.\nBiblia ɖee fia nyateƒetɔe be ebia kutrikuku hafi srɔ̃ɖeɖe nakpɔ dzidzedze. Egblɔ be “ŋutsu si ɖe srɔ̃ la tsia dzi ɖe xexea me nuwo ŋu, ale si wòawɔ adze srɔ̃a ŋu,” eye “nyɔnu si ɖe srɔ̃ la tsia dzi ɖe xexea me nuwo ŋu, ale si wòawɔ adze srɔ̃a ŋu.” (1 Korintotɔwo 7:33, 34) Nublanuitɔe la, srɔ̃tɔ siwo nye ɖokuitɔmadilawo gɔ̃ hã mekpɔa wo nɔewo ƒe dzimaɖitsitsiwo dzea sii alo dea asixɔxɔ wo srɔ̃wo ƒe agbagbadzedzewo ŋu ɣesiaɣi o. Ne atsu kple asi aɖe do kpo ŋudzedzekpɔkpɔ ɖeɖe fia wo nɔewo la, anɔ eme godoo be “xaxa” si woakpɔ “le ŋutilã” me la asɔ gbɔ wu esi woakpɔ ne woɖea ŋudzedzekpɔkpɔ fiaa wo nɔewo.—1 Korintotɔwo 7:28.\nNe èdi be yeƒe srɔ̃ɖeɖe nato nɔnɔme sesẽwo me ado, eye wòanyo ɖe edzi le ɣeyiɣi deamedziwo me la, ke ehiã be wòanye wò taɖodzinu be ƒomedodo sia nanɔ anyi ɖaa. Aleke nàwɔ hafi aɖo taɖodzinu ma gbɔ, eye aleke nàte ŋu akpe ɖe srɔ̃wò ŋu be wòayi edzi aku ɖe ŋuwò?\nNu Siwo Doa Ŋusẽ Ðokuitsɔtsɔna\nNu vevi aɖe si naa ɖokuitsɔtsɔna me sẽna ɖe edzie nye wɔwɔ ɖe aɖaŋuɖoɖo siwo le Mawu ƒe Nya, Biblia, me la dzi ɖokuibɔbɔtɔe. To esia wɔwɔ dzi la, eme ‘anyo na’ mia kple srɔ̃wò siaa. (Yesaya 48:17) De ŋugble tso nu ŋutɔŋutɔ eve siwo gbɔna si nàte ŋu awɔ la ŋu kpɔ.\n1. Na wò srɔ̃ɖeɖea nanye nu vevitɔ na wò. Apostolo Paulo ŋlɔ bena: ‘Mikpɔ nu siwo le vevie wu la dze sii nyuie.’ (Filipitɔwo 1:10) Le Mawu gbɔ la, ale si atsu kple asi wɔa nu ɖe wo nɔewo ŋu la le vevie nɛ ŋutɔ. Mawu ade bubu ŋutsu si dea bubu srɔ̃a ŋu la ŋu. Eye “asixɔxɔ gã le” nyɔnu si bua srɔ̃a la ŋu “le Mawu ŋkume.”—1 Petro 3:1-4, 7.\nAleke gbegbee wò srɔ̃ɖeɖea le vevie na wòe? Nu si le vevie na ame la, vevize mee woɖanɛ le, eye zi geɖe la, eya ŋue wozãa ɣeyiɣi ɖo wu. Bia ɖokuiwò be: ‘Le ɣleti si va yi me la, ɣeyiɣi agbɔsɔsɔme kae meɖo anyi koŋ tsɔ ɖo dze kple srɔ̃nye? Nu ŋutɔŋutɔ kawoe mewɔ tsɔ na kakaɖedzi srɔ̃nye be megakpɔtɔ nye exɔlɔ̃ vevi?’ Ne ɣeyiɣi vi aɖe koe nèzã ɖe srɔ̃wò ŋu alo mekpɔ vovo aɖeke kura ɖe eŋu o la, asesẽ nɛ be wòaxɔe ase be ètsɔ ɖokuiwò na le srɔ̃ɖeɖea me.\nÐe srɔ̃wò kpɔnɛ be ètsɔ ɖokuiwò na le srɔ̃ɖeɖea mea? Aleke nàwɔ anya?\nTE MƆNU SIA KPƆ: Ŋlɔ nu atɔ̃ siwo gbɔna la ɖe agbalẽ dzi: ga, dɔ, srɔ̃ɖeɖe, modzakaɖeɖe, kple xɔlɔ̃wo. Azɔ gbugbɔ ɖo nu siawo ɖe ɖoɖo nu. Dze egɔme tso esi nèsusu be eyae le vevie na srɔ̃wò wu la dzi va se ɖe mamlɛtɔ dzi. Na srɔ̃wòa hã nawɔe nenema ke. Ne miewɔe vɔ la, tsɔ tɔwòa nae eye eya hã natsɔ etɔa ana wò. Ne srɔ̃wòa sena le eɖokui me be mèzãa ɣeyiɣi ɖe srɔ̃ɖeɖea ŋu hekpea asi ɖe eŋu ale si dze o la, miɖo dze tso tɔtrɔ siwo wòahiã be miawɔ bene miado ŋusẽ miaƒe srɔ̃ɖekadodoa ŋu. Gakpe ɖe eŋu la, bia ɖokuiwò be, ‘Nu kae mate ŋu awɔ atsɔ aɖee afia be metsɔ ɖe le nu siwo le vevie na srɔ̃nye la me geɖe wu?’\n2. Ƒo asa na nuteƒemawɔmawɔ ɖe sia ɖe ƒomevi. Yesu Kristo gblɔ be: “Ame sia ame si yia edzi nɔa ŋku lém ɖe nyɔnu aɖe ŋu, si na wòdzroe la, ewɔ ahasi kplii xoxo le eƒe dzi me.” (Mateo 5:28) Ne srɔ̃tɔawo dometɔ ɖeka dɔ kple ame bubu aɖe la, egblẽa nu le srɔ̃ɖeɖea ŋu vevie, eye Biblia gblɔ be woate ŋu anɔ te ɖe esia dzi agbe srɔ̃. (Mateo 5:32) Ke hã, Yesu ƒe nya siawo ɖee fia be, dzodzro vɔ̃ ate ŋu anɔ ame ƒe dzi me ɣeyiɣi didi aɖe hafi wòava wɔ ahasi la ŋutɔŋutɔ. Dzodzro vɔ̃ mawo ŋu bubu ŋutɔ hã nye nuteƒemawɔmawɔ na ame srɔ̃ le eɖokui si.\nBe nàyi edzi atsɔ ɖokuiwò ana le srɔ̃ɖeɖea me la, ɖoe kplikpaa be yemakpɔ amamaɖeɖenuwɔna aɖeke gbeɖe o. Nu ka kee ame bubuwo ɖagblɔ o, nyateƒeae nye be, amamaɖeɖenuwɔnawo kpɔkpɔ nye aɖi vɔ̃ɖi aɖe si gblẽa nu le srɔ̃ɖeɖea ŋu. Se ale si srɔ̃nyɔnu aɖe ɖe eƒe seselelãme gblɔ tso srɔ̃a ƒe amamaɖeɖenuwɔnawo kpɔkpɔ ŋui la ɖa: “Srɔ̃nye gblɔ be, amamaɖeɖenuwɔnawo kpɔkpɔ naa míaƒe lɔlɔ̃wɔwɔ gavivina ɖe edzi. Gake ɖeko esia nana mesena le ɖokuinye me be viɖe aɖeke mele ŋunye o, eye nyemesu nɛ o. Ne ele ekpɔm la, menɔa aba dzi nɔa avi fam ʋuu, alɔ̃ koe xɔnɛ le asinye.” Ðe nàgblɔ be ŋutsu sia le ŋusẽ dom eƒe srɔ̃ɖeɖea loo, alo ele edome gblẽm? Èsusui be nu si wɔm wòle la ana wòanɔ bɔbɔe na srɔ̃a be wòayi edzi atsɔ eɖokui ana le srɔ̃ɖeɖea me geɖe wua? Ðe wòle nu wɔm ɖe eŋu abe exɔlɔ̃ vevitɔ enea?\nNuteƒewɔla Hiob ɖe ale si wòtsɔ eɖokui na le eƒe srɔ̃ɖeɖea me kple ale si wòtsɔ eɖokui na Mawu la gblɔ be: “Mebla nu kple nye ŋku.” Eɖoe kplikpaa be ‘yemalé ŋku ɖe ɖetugbui ŋu o.’ (Hiob 31:1) Aleke nàte ŋu asrɔ̃ Hiob?\nTsɔ kpe ɖe asaƒoƒo na amamaɖeɖenuwɔnawo kpɔkpɔ ŋu la, ehiã be nàdzɔ wò dzi ŋu bene ame aɖe si menye srɔ̃wò o la ƒe nu nagalé dzi na wò le mɔ si mesɔ o la nu o. Enye nyateƒe be, ame geɖe susunɛ be ahiãmoɖoɖo na ame aɖe si menye ame srɔ̃ o la megblẽa naneke le srɔ̃ɖeɖe ŋu o. Gake Mawu ƒe Nya la xlɔ̃ nu mí be: “Ame ƒe dzi la, alakpatɔ wònye wu nuwo katã, nu gbegblẽ wònye, ameka ahadze sii ma?” (Yeremiya 17:9) Ðe wò dzi flua wòa? Bia ɖokuiwò be: ‘Ame kae metsɔa ɖe le eme na wu—srɔ̃nye loo alo ame bubu aɖe si menye srɔ̃nye o yea? Ne mese nya nyui aɖe la, ame kae megblɔnɛ na gbã, srɔ̃nye loo alo ame bubu aɖe? Ne srɔ̃nye bia tso asinye be maɖe hadede kple ame aɖe si menye srɔ̃nye o dzi kpɔtɔ la, aleke mawɔ nui? Ðe mado dziku loo alo ɖe dzi adzɔm be mawɔ tɔtrɔ siwo hiã la?’\nTE MƆNU SIA KPƆ: Ne ède dzesii be ame aɖe si menye srɔ̃wò o ƒe nu lé dzi na ye la, ɖe wò hadede kple amea dzi kpɔtɔ, eye ne ehiã be miado go la, ke ele be wòanye ɖe nya vevi aɖe gbɔ kpɔkpɔ ta ko. Mèganɔ mɔ vovovo siwo nu nèsusu be amea nyo wu srɔ̃wò le la ŋu bum o. Ðe ema teƒe la, wò susu nenɔ srɔ̃wò ƒe nɔnɔme nyuiwo ŋu. (Lododowo 31:29) Wò susu nenɔ nu siwo na nèlɔ̃ srɔ̃wòa le gɔmedzedzea me la ŋu. Bia ɖokuiwò be, ‘Ðe nɔnɔme nyui mawo megale srɔ̃nye ŋu oa, alo nye ŋutɔe ŋea aɖaba ƒua wo dzia?’\nWɔ Nane Nàtsɔ Akpɔ Kuxia Gbɔ\nMichael kple Maria, srɔ̃tɔ siwo ƒe nya míegblɔ va yi ɖoe be yewoabia aɖaŋuɖoɖo tso ale si yewoakpɔ yewoƒe kuxiawo gbɔe ŋu. Aɖaŋuɖoɖo didi nye afɔɖeɖe gbãtɔ ko. Ke hã esi Michael kple Maria di be yewoakpɔ yewoƒe kuxia gbɔ eye wolɔ̃ faa di kpekpeɖeŋu la, woɖee fia be yewotsɔ yewo ɖokuiwo na le srɔ̃ɖeɖea me, eye yewolɔ̃ faa be yewoadze agbagba be srɔ̃ɖeɖea nakpɔ dzidzedze.\nWò srɔ̃ɖeɖea ɖali ke o, kuxiwo le eme o, ele vevie be srɔ̃wò nakpɔe adze sii be èdi vevie be yeana srɔ̃ɖeɖea nakpɔ dzidzedze. Wɔ nu sia nu si nàte ŋui be nàna kakaɖedzi ma nasu esi. Èle klalo be yeawɔea?\n^ mm. 5 Togbɔ be kpɔɖeŋu sia ku ɖe srɔ̃ŋutsu aɖe si kpɔ amamaɖeɖenuwɔnawo ŋu hã la, srɔ̃nyɔnu si kpɔa nu siawo hã manɔ ɖokuitsɔtsɔna ɖem fia le srɔ̃ɖeɖea me o.\n▪ Dɔwɔna kawo dzie mate ŋu aɖe akpɔtɔ be makpɔ vovo ɖe srɔ̃nye ŋu geɖe wu?\n▪ Nu kae mate ŋu awɔ be mana srɔ̃nye naka ɖe edzi be metsɔ ɖokuinye na le míaƒe srɔ̃ɖeɖea me?\nKpɔ vovo ɖe srɔ̃wò ŋu\nNuteƒemawɔmawɔ dzea egɔme tso dzi me\nƉoe Ɖe Amewo Ɖoe Ɖe Amewo Yi Edzi Nàtsɔ Ðokuiwò Ana Le Wò Srɔ̃ɖeɖea Me\nw08 11/1 axa 18-21\nDzixɔse Aɖe Si De Du\nNu Ka Tututue Dzɔna Ðe Ame Dzi Ne Eku?\nNu Kae Yesu Fia Tso Dzo Mavɔ Ŋu?\nŊusẽ Kae Nyateƒe Si Ku Ðe Dzo Mavɔ Ŋu La Sɔsrɔ̃ Akpɔ Ðe Dziwò?\nEnye Ame Si Lɔ̃a Nya Dzɔdzɔe Hebritɔwo 10:26-31\nÐe Yehowa Ðasefowo Gblẽa Amewo Ƒe Srɔ̃ɖeɖe Mea?\nWokpe Amewo Le Taɖodzinu Aɖewo Ta\nLe Mɔkpɔkpɔ Si Li Na Kukuawo Ŋu\nKEYS TO FAMILY HAPPINESS Yi Edzi Nàtsɔ Ðokuiwò Ana Le Wò Srɔ̃ɖeɖea Me\nNugbeɖoɖo Aɖe Si Trɔ Va Dze Eɖolawo Ŋutɔ Dzi!\n‘Tarsistɔwo Ƒe Tɔdziʋuwo’ Ƒe Dodo Kple Woƒe Anyidzedze\nÐe Yehowa Ðasefowo Xɔe Se Be Yewo Koe Akpɔ Ðeɖea?\nKe Dzie Nèle Etum Ðo Loo Alo Agakpe Dzie?\nText Agbalẽ siwo le mɔ̃ dzi ƒe kɔpiwɔwɔ ƒe tiatiawo GBETAKPƆXƆ November 2008\nƉoe Ɖe Amewo Ɖoe Ɖe Amewo GBETAKPƆXƆ November 2008\nGBETAKPƆXƆ November 2008\nNu Siwo Nana Ƒomewo Kpɔa Dzidzedze—Kuku Ðe Ame Nɔewo Ŋu


Nɔvinyewo, migazu nufialawo taŋtaŋ o, esi mienyae bena, ʋɔnudɔdrɔ̃ sesẽ wu kpɔ ge míala la ŋuti.\n Eye eya ke ɖo amea ɖewo wonye apostolowo, eye amea ɖewo hã nye nyagblɔɖilawo, eye amea ɖewo hã nye nyanyuiegblɔlawo, eye amea ɖewo hã nye kplɔlawo kple nufialawo, bene woadzra ame kɔkɔewo do hena subɔsubɔ ƒe dɔwɔwɔ hena Kristo ƒe ŋutilã tutu,\n Hamemegã, siwo le mia dome la, nye, amesi nye mia ha-ha-memegã kple Kristo ƒe fukpekpewo ɖaseɖila kple ŋutikɔkɔe, si wole ɖeɖe ge ɖe go la hã gomekpɔla la, mele nu xlɔ̃m mi be: Minyi Mawu ƒe alẽha, si le mia dome, eye mikpɔ edzi; menye le dzizizi ta o, ke boŋ kple lɔlɔ̃nu faa le Mawu nu; menye le viɖe ƒoɖi ta o, ke boŋ kple dzi faa; menye abe amesiwo ɖu aƒetɔ ɖe ha me, si wode asi na wo la, dzi ene o, ke boŋ abe amesiwo nye kpɔɖeŋu na hame la ene, ekema ne alẽkplɔla gã la lado la, miaxɔ ŋutikɔkɔe ƒe fiakuku magblẽmagblẽ la.\n Eyata megblẽ wò ɖe Kreta, bena naɖo nusiwo susɔ la teƒeteƒe, eye naɖo hamemegãwo le du sia du me, abe alesi mede se na wò la ene: Amesi ke nye mokaka manɔŋutɔ, nyɔnu ɖeka srɔ̃, amesi si vi xɔsetɔ, siwo nu wometso be, wòwɔa nu vlo alo womeɖoa to o la le. Elabena ele na dzikpɔla bena, wòanye mokaka manɔŋutɔ, abe Mawu ƒe xɔnuvi ene; Wòaganye ɖokuiŋudzela o, wòaganye dɔmedzoetɔ o, wòaganye aha geɖe nola o, wòaganye ameƒola o, wòagaɖi viɖe ƒoɖi o; ke boŋ wòanye amedzrowɔla, nunyuilɔ̃la, ame ɖɔŋuɖo, dzɔdzɔetɔ, kɔkɔetɔ kple ɖokuidziɖula, amesi léa nyateƒenya la me ɖe asi le nufiafia la nu, bena wòate ŋu axlɔ̃ nu le nufiafia, si le blibo la me, eye woaka mo na ɖeklemiɖelawo.\n Eye Yehowa ƒe gbe va nam bena: Amevi, gblɔ nya ɖi ɖe Israel ƒe lãkplɔviwo ŋu, lãkplɔviawo ŋue nagblɔ nya ɖo bena: Ale Aƒetɔ Yehowa gblɔ esi: Baba na Israel ƒe lãkplɔviwo, amesi nyi woawo ŋutɔ ɖokui; ɖe menye lãhawoe lãkplɔviwo nanyi oa? Mieno notsi, mietsɔ lãfu wɔ avɔe ta, eye miewu lã damiwo, ke mienyi alẽawo o. Miedo ŋusẽ lã kudɔewo o, eye mieyɔ do esiwo ƒe lãme gblẽ o, miebla abi na esiwo ŋe ata o, miegbugbɔ esiwo ka hlẽ la gbɔe o, eye miedi esiwo bu la o, ke boŋ mieɖu amegã ɖe wo dzi kple sesẽ, eye miesẽ ŋuta le wo ŋu. Woka hlẽ, elabena kplɔla mele wo nu o, wòzu nuɖuɖu na gbemelãwo katã, eye woka hlẽ. Nye alẽwo le tsa glãla tsam le towo katã kple togbɛ kɔkɔwo katã dzi, eye nye alẽwo ka hlẽ ɖe anyigba blibo la dzi; amea ɖeke meli abla wo ta ase alo adi wo o. Eyata mi lãkplɔviwo, mise Yehowa ƒe nya! Ale Aƒetɔ Yehowa gblɔ esi: Metà ɖokuinye ƒe agbe: Esi nye alẽwo zu nuhaha, eye nye alẽwo zu nuɖuɖu na gbemelãwo katã, elabena kplɔlaa ɖeke meli o, eye nye lãkplɔviwo mebiaa nye alẽwo ta sena o, lãkplɔviawo nyi woawo ŋutɔ ɖokui, eye wogbe nye alẽwo nyinyi la, eyata mi lãkplɔviwo, mise Yehowa ƒe nya! Ale Aƒetɔ Yehowa gblɔ esi: Kpɔ ɖa, maƒo ɖe lãkplɔviawo dzi, eye mabia nye alẽwo tso wo si me, mana be, womagakpɔ nye alẽwo dzi azɔ o, eye lãkplɔviawo maganyi woawo ŋutɔ ɖokui azɔ o, maɖe nye alẽwo le ve me na wo, be womaganye nuɖuɖu na wo azɔ o.